Waspada jenayah kewangan, penyamaran syarikat insurans taktik baharu

Kelicikan penipuan kewangan atau scammer dalam talian semakin menjadi-jadi di negara ini. Walaupun banyak tangkapan dibuat, kes penipuan begini masih lagi berlaku dengan yang ditanggung mangsa ada kalanya mencecah jumlah simpanan sepanjang hayat mereka untuk persaraan.

Secara umumnya, Polis Diraja Malaysia (PDRM) mengkategorikan jenayah penipuan kewangan dalam talian kepada lima jenis, penipuan atau pinjaman tidak wujud; e-dagang; Macau Scam; Love Scam dan tipu khidmat pesanan ringkas (SMS). Penipuan ini juga tidak mengenal mangsa sama ada individu profesional, kelas menengah mahupun warga tua.

Dalam kes penipuan atau scam, mangsa menceritakan bagaimana mereka seakan-akan dipukau dan dengan mudah memindahkan wang di dalam bank kepada akaun individu yang membuat panggilan telefon.

Mereka langsung tidak menyedari tindakan diambil. Malah, tidak cukup dengan simpanan dalam bank konvensional, mangsa turut mengeluarkan simpanan dalam Tabung Haji untuk mencukupkan jumlah diminta. Mujur, dia tersedar sebelum memindahkan wang simpanan Tabung Haji itu kepada si penjenayah.

Situasi sama berlaku kepada individu kedua. Dia mengeluarkan wang dari Tabung Haji untuk dipindahkan ke akaun penjenayah yang menyamar sebagai pegawai Lembaga Hasil Dalam Negeri.

Namun, sesudah mengeluarkan wang berkenaan beliau tiba-tiba tersedar dan terlintas di fikirannya kemungkinan dia sebenarnya ditipu.

Sebenarnya dalam hal ini, tidak dapat nafikan kita turut bersimpati dengan keadaan yang menimpa mereka. Jadi sebagai persediaan, kita perlulah tingkatkan pemahaman dan kesedaran mengenai jenayah sebegitu.

Ambil tahu dan sentiasa peka pada kemungkinan kita mungkin menjadi mangsa penipuan jika tidak berhati-hati.

Dalam pada itu, Timbalan Pengarah (Jenayah Siber dan Multimedia) Jabatan Siasatan Jenayah Komersial (JSJK) Bukit Aman, Senior Asisten Komisioner Victor Sanjos berkata, daripada jumlah kes itu, seramai 1,181 tangkapan dibuat dengan 966 individu sudah dituduh di mahkamah.

“Jumlah kerugian akibat kes Macau Scam jauh lebih tinggi berbanding kes tipu pelaburan dengan kerugian RM97.9 juta membabitkan 1,493 kes dalam tempoh sama.

“Selain itu, Love Scam juga merekodkan 361 kes dengan kerugian RM17.1 juta, manakala jenayah e-dagang mencatatkan 3,835 kes membabitkan kerugian berjumlah RM48.2 juta,” katanya.

Victor berkata, pihaknya mengesan modus operandi baharu Macau Scam yang membuat panggilan penyamaran daripada pejabat insurans.

“Mangsa dihubungi sindiket dikatakan membuat tuntutan insurans palsu sebelum panggilan itu kononnya disambung kepada pihak polis untuk siasatan lanjut.

“Mangsa juga dikatakan terbabit aktiviti menyalahi undang-undang atau terbabit individu yang ditahan bagi sesuatu kesalahan yang serius,” katanya.

Beliau berkata, pihak yang menyamar sebagai polis meminta mangsa menyerahkan maklumat perbankan secara terperinci atau pindahan ke akaun bank pihak ketiga untuk siasatan.

“Mangsa hanya menyedari ditipu selepas mendapati wang dalam akaun bank miliknya sudah dipindahkan ke akaun pihak ketiga dan tidak dapat lagi untuk menghubungi suspek.

“Bagi kes terbabit, kita menjalankan siasatan mengikut Seksyen 420 Kanun Keseksaan,” katanya.

Victor berkata, sebagai langkah pencegahan, orang ramai dinasihatkan berwaspada semasa membuat sebarang pemindahan atau transaksi dalam talian ke akaun individu yang tidak dikenali.

Bagi mengelakkan diri menjadi mangsa jenayah kewangan dalam talian seperti ini, beberapa tindakan dikenal pasti boleh diambil oleh masyarakat awam. Sebagai contoh, anak dewasa perlu kerap berbicara mengenai taktik penipuan kewangan ini dengan ibu bapa yang sudah berusia, khususnya yang tidak tinggal bersama.

Selain itu, pesara perlu lebih berhati-hati dengan sebarang kegiatan kewangan dalam talian. Sentiasa waspada terhadap panggilan yang mendakwa dari agensi tertentu dan nasihat untuk tidak berbincang dengan orang lain sebelum melakukan transaksi kewangan besar.

Oleh itu, masyarakat perlu lebih peka dengan perkembangan semasa berkaitan jenayah kewangan ini, tidak mudah panik dengan ugutan, sentiasa mendapat nasihat pihak berwajib berhubung kait dengan transaksi kewangan besar sebelum melakukan tindakan dan saling ingat mengingati antara satu sama lain akan kewujudan jenayah kewangan dalam talian sebegini.


Orang Melayu perlu tolak konsep Malaysian Malaysia dibawa DAP: Hadi

Konsep Malaysian Malaysia dan sekularisme yang diperjuangkan DAP perlu ditolak orang Melayu dan Islam, gesa Tan Sri Abdul Hadi Awang.

Presiden PAS itu berkata implikasi buruk akan dihadapi orang Melayu dan dan bumiputera sekiranya konsep yang dibawa DAP dalam perjuangan politik mereka itu diterima dengan memberi contoh nasib dialami kaum pribumi di negara lain.

“Konsep ini tidak boleh diterima pakai oleh orang Melayu dan bumiputera sampai bila-bila. Sebarang tindakan menerima konsep ini ibarat merelakan diri mereka untuk menjadi seperti kelompok Red Indian di Amerika Utara, Maori di New Zealand dan Bush People di Australia. Mereka telah dianaktirikan.

“Orang Melayu dan bumiputera ialah keturunan nusantara bangsa asal gugusan Kepulauan Melayu. Orang Melayu dan Bumiputera tidak akan sekali-kali menerima pakai konsep Malaysian Malaysia yang diperjuangkan oleh DAP,” katanya dalam tulisan Minda Presiden PAS di akaun Facebooknya.

Hadi berkata, ramai kalangan orang muda Melayu dan bumiputera kabur mengenai konsep tersebut dan terkeliru tentang sejarah tanah air.

“Secara ringkasnya, slogan Malaysian Malaysia mula diuar-uarkan pada awal 60-an oleh mendiang Lee Kuan Yew dan rakan-rakannya di Singapura menerusi Malaysian Solidarity Convention yang dinaungi oleh beberapa buah parti politik.

“Tujuan mereka memperkenalkan konsep itu adalah bagi membantah Perkara 153 dalam Perlembagaan Persekutuan Malaysia yang menyediakan pelbagai hak keistimewaan kepada orang Melayu dan bumiputera.

“Mereka berpendapat bukan Melayu yang telah diberikan kerakyatan juga berhak memiliki hak keistimewaan yang sama. Ini bererti kedudukan orang bukan Melayu adalah sama taraf dengan orang Melayu dan bumiputera.

“Dalam lain perkataan, semua bangsa, bahasa, agama dan budaya adalah sama,” katanya lagi.

Tegas beliau, Perkara 153 Perlembagaan Persekutuan telah menetapkan beberapa hak keistimewaan orang Melayu dan bumiputera.

Ini termasuk bahasa Melayu sebagai bahasa kebangsaan, Islam agama Persekutuan, melindungi institusi Melayu, kuota pekerjaan dalam perkhidmatan awam, kuota biasiswa untuk pendidikan, lesen perniagaan dan lain-lain.

“Selepas Singapura keluar dari Malaysia pada tahun 1965, konsep Malaysian Malaysia terus diperjuangkan oleh DAP, parti serpihan Parti Tindakan Rakyat (PAP) Singapura sehingga sekarang.

“Itulah sebabnya orang Melayu dan bumiputera sekarang secara terus-menerus menolak konsep ini yang bakal melenyapkan ketuanan Melayu Islam, hak keistimewaan dan kelebihan mereka di bumi asal mereka,” katanya lagi.

Hadi berkata, sebarang langkah untuk melaksanakan konsep yang sangat besar terhadap agama, umat Islam dan tanah airnya.


Harap perselisihan dengan UMNO diselesaikan dengan baik: Hashim

PAS mengharapkan sebarang perselisihan dengan UMNO dalam Muafakat Nasional (MN) dapat diselesaikan dengan baik dengan menegaskan tidak pernah memutuskan hubungan kerjasama antara kedua-dua parti itu.

Pendirian itu dinyatakan Mursyidul Am PAS, Datuk Hashim Jasin yang menyifatkan parti Islam tersebut masih kekalkan menjalinkan hubungan, malah menghormati piagam yang dimerterai sebelum ini dalam MN.

“Kita tidak pernah putus dengan UMNO dan sentiasa menghormati perjanjian yang termeterai di dalam piagam MN. Pas tidak sedia untuk putus dengan UMNO dan berharap sebarang perselisihan dapat diselesaikan.

“Sebaik-baiknya kembalilah kepada penyatuan yang memberi manfaat besar kepada umat Islam di negara ini dan janganlah berpecah,” katanya dipetik laporan Utusan Malaysia.

Kenyataan Hashim itu dilihat senada dengan Setiausaha Agung PAS Datuk Seri Takiyuddin Hassan yang berkata sebelum ini penyatuan ummah menerusi MN yang digagaskan oleh PAS dan UMNO disifatkan formula terbaik.

Kenyataan PAS itu hadir selepas Presiden UMNO Datuk Seri Ahmad Zahid Hamidi mengulangi sekali lagi pendirian menegaskan kerjasama UMNO dan PAS melalui MN perlu dilupakan pada pilihan raya umum ke-15 (PRU-15).

Zahid mendakwa UMNO sudah beberapa kali memberi ruang secukupnya kepada Pas untuk mempersetujui perkara terkandung dalam piagam MN namun tidak disepakati. –

Untuk rekod, UMNO dan PAS tidak menjalinkan kerjasama semasa menghadapi dua Pilihan Raya Negeri (PRN) sebelum ini di Melaka dan Johor, sebaliknya bertembung antara satu sama lain.

Namun, pertembungan banyak penjuru di PRN lalu memberi kelebihan kepada UMNO sehingga memenangi dengan majoriti yang besar, ia faktor mereka merasakan tidak perlu lagi kerjasama dengan PAS kerana sudah memperoleh kekuatan yang maksimum.


Tular suara lelaki Arab Saudi tawar nikahi bekas isteri Johnny Depp

Dalam satu nota suara yang telah tular di media sosial hari ini, seorang lelaki Arab Saudi menawarkan diri untuk berkahwin dengan pelakon Amerika, Amber Heard selepas aktres itu kalah dalam kesnya terhadap bekas suami Johnny Depp.

Menerusi nota suara yang disiarkan ke akaun Instagram rasmi Heard, lelaki Saudi itu berjanji akan mengisi kehidupan aktres itu dengan kegembiraan dan kebahagiaan.

“Amber… memandangkan semua pintu sudah tertutup untuk awak, awak tiada sesiapa kecuali saya untuk menjaga awak. Saya perasan bahawa ada orang yang membenci dan membuli awak, oleh itu, saya memutuskan untuk berkahwin dengan awak. Semoga Allah merahmati kita berdua. Anda adalah rahmat tetapi orang tidak menghargainya. Saya lebih baik daripada lelaki tua itu,” kata nota suara lelaki itu.

Selepas ia disiarkan, nota suara itu telah menjadi viral di media sosial. Dalam masa kira-kira 14 jam, ia mendapat hampir 100,000 tontonan.

Pada Rabu, Depp memenangi saman fitnah terhadap Heard selepas juri mendapati bahawa dia telah memfitnah bekas suaminya dengan mengatakan bahawa dia telah menderanya sepanjang hubungan mereka.

Bagaimanapun, Heard kemungkinan tidak dapat membayar pampasan bernilai AS$10.35 juta (RM45.39) juta kepada Depp.

Peguamnya Elaine Bredehoft, berkata anak guamnya akan membuat rayuan terhadap keputusan juri Amerika Syarikat yang memihak kepada Depp dalam perbicaraan kes saman fitnah yang mengambil masa panjang.

Heard, 36, yang pernah membintangi filem aksi Aquaman pula mengemukakan tuntutan balas menuntut AS$100 juta (RM439 juta), dengan mendakwa Depp mencemarkan reputasinya.

Depp dan Heard berkahwin dalam satu majlis tertutup di rumah mereka di Los Angeles pada 2015, setelah beberapa tahun mengadakan hubungan.

Pada 23 Mei 2016, Heard memfailkan perceraian terhadap Depp dan mendapat perintah sekatan sementara terhadap pelakon Pirates of the Caribbean itu.

Dia mendakwa Depp menderanya secara fizikal semasa hubungan mereka, dan berkata ia biasanya semasa di bawah pengaruh dadah atau alkohol. – Agensi


Isu bekalan ubat di pasaran, KKM mula agih stok penimbak

Kementerian Kesihatan (KKM) akan mengagihkan stok penimbal ubat-ubatan kerajaan kepada klinik dan hospital swasta, susulan timbulnya situasi kekurangan ubat-ubatan di pasaran.

Menterinya Khairy Jamaluddin Abu Bakar berkata langkah itu merupakan susulan kepada pengumuman yang dibuat pada 13 Jun lepas berhubung peminjaman ubat-ubatan dari klinik kesihatan dan hospital KKM kepada klinik swasta, sebagai langkah penyelesaian sementara, lapor Bernama.

“Bagaimanapun isu kekurangan bekalan ubat masih berlarutan dan aduan masih saya terima terutama daripada farmasi komuniti dan klinik-klinik swasta kecil yang tidak dapat bekalan, terutamanya ubat-ubatan untuk batuk dan selesema serta ubat-ubatan untuk kegunaan kanak-kanak,” katanya pada sidang media di sini hari ini.

Beliau berkata stok penimbal kerajaan diuruskan Pharmaniaga Bhd, dan pengagihan akan didahulukan kepada klinik-klinik dan hospital swasta yang mengalami kekurangan ubat.

Khairy berkata punca kekurangan ubat-ubatan adalah disebabkan permintaan di luar jangkaan, terutamanya ubat-ubatan demam, batuk dan selesema, jika dibandingkan sebelum tercetusnya pandemik.

“Ada banyak andaian kenapa ini berlaku, antaranya adalah sistem imun kanak-kanak sangat rendah disebabkan mereka berada di rumah untuk dua tahun dan tidak berhadapan dengan apa-apa kuman ataupun virus dan apabila keluar (kembali) mereka terdedah dengan sistem imun yang yang sangat lemah, ini menyebabkan peningkatan kes-kes selesema,” katanya.

Selain itu Khairy berkata antara punca kekurangan bekalan ubat di pasaran adalah kerana gangguan bekalan berikutan polisi ‘lockdown’ China memandangkan banyak ramuan dan bekalan ubat-ubatan datangnya daripada negara itu, serta masalah geopolitik di Ukraine.

“Kita telah berbincang dengan pengilang-pengilang, mereka akan tingkatkan produksi (pengeluaran) yang dikatakan akan lebih stabil pada suku tahun ketiga, iaitu dua bulan lagi. Sementara kita menunggu pengeluaran daripada kilang kita lebih stabil, saya setuju supaya stok penimbal kerajaan dilepaskan dahulu untuk klinik dan hospital swasta serta merta,” katanya.

Merujuk kepada kos ubat-ubatan stok penimbal yang diagihkan, Khairy berkata ia bergantung kepada permintaan daripada sektor kesihatan swasta.

“Apabila sudah dapat (permintaan), KKM akan tahu berapa banyak yang akan dilepaskan,” katanya.


Ahli UMNO tak perlu takut, jadilah Jebat dalam menentang Zahid

Nasib malang UMNO datang bertimpa sejak Pilihan Raya Umum Ke-14 (PRU-14). UMNO bukan sahaja hilang kuasa sebagai tonggak kerajaan, malah Presiden dan bekas presidennya diheret ke mahkamah atas beberapa salah laku ketika menerajui kerajaan.

UMNO bernasib baik kerana dapat kembali menumpang kuasa setelah kerajaan Pakatan Harapan (PH) runtuh hasil kesedaran Tan Sri Muhyiddin Yassin dan rakan-rakan di dalam Parti Pribumi Bersatu Malaysia (Bersatu) dan PKR mengenai bahaya kerajaan PH yang didominasi oleh DAP.

Begitupun, ketika kerajaan Perikatan Nasional (PN) yang dianggotai oleh UMNO sedang bertungkus-lumus menangani ancaman wabak Covid-19, pelbagai polemik yang kemudiannya berlarutan menjadi kemelut politik telah dicetuskan oleh pemimpin-pemimpin tertentu UMNO termasuklah Presidennya dengan mengemukakan pelbagai alasan tidak munasabah.

Paling sering didendangkan ialah kerajaan PN mengetepikan UMNO dalam pentadbiran negara sedangkan 14 Ahli Parlimen parti tersebut dilantik sebagai menteri dan timbalan menteri manakala ramai pemimpin lain diberikan berbagai jawatan kerajaan lain.

Selepas mendapati Muhyiddin bertegas tidak mahu mencampuri urusan mahkamah, mereka mula mendakwa kerajaan gagal menangani wabak Covid-19 dan mengabaikan kebajikan rakyat dan yang terbaru, menuduh kerajaan menderhaka kepada Yang di-Pertuan Agong.

Naratif buruk dan berniat jahat yang dicipta oleh Datuk Seri Ahmad Zahid Hamidi dan penyokong-penyokongnya terhadap kerajaan ini adalah bertujuan mewujudkan momentum penentangan yang sealiran dan senada dengan parti-parti pembangkang.

Namun, kemelut politik semasa dalam UMNO hari ini sebenarnya memperlihatkan kelemahan kepimpinan Ahmad Zahid sebagai Presiden yang tidak mampu lagi mengemudi parti dan memerlukan pertimbangan segera pemimpin-pemimpin utama bagi menyelamatkan parti daripada berhadapan kemusnahan yang lebih dahsyat menjelang PRU-15.

Makluman Jabatan Pendaftaran Pertubuhan (RoS) semalam bahawa keputusan Majlis Tertinggi (MT) parti itu untuk menangguhkan pemilihan selama 18 bulan adalah tidak sah kerana ia dibuat setelah tempoh pemegang jawatan MT bagi penggal 2018/2021 tamat pada 30 Jun lalu memberi pukulan terbaru yang boleh menggoncangkan kedudukan UMNO.

Susulan makluman ROS ini, telah timbul beberapa pertikaian mengenai keabsahan status Majlis Kerja Tertinggi (MKT), kepimpinan dan keputusan-keputusan parti yang telah dibuat sejak selepas 30 Jun lalu.

Pemimpin-pemimpin UMNO diketuai oleh Datuk Seri Ismail Sabri Yaakob selaku Naib Presiden UMNO terkanan perlu mempertimbangkan langkah memperbetulkan semula dan memperbaiki parti sebelum terlambat sehingga berpotensi menghancurkan masa depan parti berkenaan.

Sebagai Timbalan Perdana Menteri, Ismail Sabri mampu berperanan sebagai penyelamat dan menyatukan semula parti yang telah dirosakkan oleh pemimpin-pemimpin yang mempunyai agenda politik peribadi.

Malah kedudukan Ismail Sabri sebagai pemimpin nombor dua dalam kerajaan mewakili UMNO dilihat mampu mengembalikan keyakinan ahli-ahli dan membina semula parti menerusi hala tuju baharu yang bersih daripada kes-kes mahkamah agar lebih dihormati oleh kawan dan lawan.

Menongkah arus

Ismail Sabri bersama-sama pemimpin-pemimpin UMNO yang menongkah arus tidak perlu takut kerana bukan sahaja ahli-ahli parti, malah rakyat yang tidak menjadi ahli kepada UMNO akan menyokong mereka sebagai pemimpin berjasa besar kerana berani menjaga kestabilan politik dan kebajikan mereka ketika berhadapan kemelut wabak Covid-19.

Malah pada ketika ini, pemimpin-pemimpin UMNO tersebut perlu memperlihatkan sikap kepahlawanan sebenar Melayu untuk menentang kerosakan yang dilakukan oleh Presiden kepada parti sehingga sanggup memperjudikan kehidupan rakyat demi kepentingan politik dan peribadi.

Tiada apa yang mereka perlu takuti untuk menentang Ahmad Zahid kerana keputusan MKT untuk menarik balik sokongan kepada Perdana Menteri dan kerajaan PN adalah tidak sah, tidak mengikat ahli-ahli Parlimen UMNO dan tindakan disiplin tidak boleh diambil ke atas mereka jika mereka tidak mematuhinya dan mengundi menyokong Perdana Menteri di Parlimen.

Hendak tidak hendak, UMNO perlu patuh kepada ketetapan RoS jika tidak mahu berhadapan dengan kemungkinan diharamkan, ia wajib mengadakan pemilihan parti tahun ini.

Apa akan jadi kepada Ahmad Zahid jika pemilihan parti diadakan? Mungkinkah Ismail Sabri akan bertanding jawatan Presiden UMNO? Dan dengan kedudukan beliau sebagai Timbalan Perdana Menteri, bukankah Ismail Sabri akan mempunyai kelebihan untuk mengalahkan Ahmad Zahid?

Sebaliknya, jika ahli-ahli Parlimen UMNO memilih untuk tidak menyokong usul percaya kepada Muhyiddin, bukan sahaja Muhyiddin yang perlu meletakkan jawatan, tetapi seluruh jemaah Kabinet termasuk menteri-menteri dari UMNO juga perlu meletakkan jawatan.

Mungkin inilah yang sebenarnya strategi politik Ahmad Zahid, mahukan Ismail Sabri dan menteri-menteri UMNO yang lain jatuh supaya Ismail Sabri dan menteri-menteri UMNO ini tidak mempunyai apa-apa kelebihan berbanding dirinya dalam persaiangan merebut jawatan Presiden UMNO.

Tetapi apakah untungnya kepada UMNO jika mereka membuat pilihan untuk menolak Muhyiddin dan kerajaan PN? Ke mana hala tuju mereka selepas itu dengan hanya 38 kerusi? Hendak membentuk kerajaan baharu dengan DAP dan PKR pastilah tidak mungkin kerana ia sudah ditolak parti itu.

Mereka perlu berani menjadi Hang Jebat yang derhaka kepada Presiden yang tidak betul, apa lagi bila sekarang Presiden ini sudah tidak ada kuasa lagi setelah taringnya tercabut oleh kebebalan diri sendiri sehingga menyebabkan RoS terpaksa bertindak.

Tiada apa yang perlu mereka takutkan lagi kepada Ahmad Zahid. Jika alasan mereka takut kepada Ahmad Zahid ialah kerana takut beliau tidak akan memberi watikah sebagai calon dalam PRU-15, sekarang ini Zahidlah yang perlu takut kerana yang akan memberi watikah selepas ini ialah Ismail Sabri!

Dr Mohammad Tawfik Yaakub
Pensyarah Kanan di Fakulti Ekonomi dan Pentadbiran, Universiti Malaya.


65 pelajar di Cyberjaya sah dijangkiti Covid-19

Seramai 65 pelajar tingkatan satu dan dua Sekolah Seri Puteri di Cyberjaya didapati dijangkiti Covid-19.

Perkara itu dimaklumkan menerusi ciapan di laman Twitter Radzi Jidin Comms @DRJComms iaitu laman Twitter rasmi pasukan komunikasi Menteri Kanan Pendidikan Datuk Dr Radzi Jidin.

Menurut ciapan yang dikeluarkan malam tadi, Radzi telah hadir ke sekolah berkenaan bagi meninjau situasi yang berlaku di sekolah berasrama penuh (SBP) itu, lapor Bernama.

“Ini merupakan kali pertama SBP kena kes sebanyak ini. Doakan semoga dipermudahkan segala urusan,” demikian menurut ciapan itu.

Pada 9 Okt lepas, Kementerian Pendidikan (KPM) memaklumkan mana-mana sekolah yang dikesan mempunyai kes positif Covid-19 perlu ditutup selama tujuh hari, tanpa menunggu analisis risiko oleh Kementerian Kesihatan (KKM).

Institusi pendidikan di Selangor, Kuala Lumpur, Putrajaya dan Melaka mula beroperasi pada 31 Okt lepas.

Operasi institusi di bawah Kementerian Pendidikan (KPM) itu adalah berdasarkan peralihan ke Fasa 4 Pelan Pemulihan Negara (PPN) sejak 18 Okt lepas.


Mangsa banjir di Johor, Melaka naik

Jumlah mangsa banjir di dua negeri – Johor dan Melaka – setakat pagi tadi mencatat peningkatan, manakala di lima negeri lain iaitu Terengganu, Pahang, Negeri Sembilan, Selangor dan Sabah, tidak banyak berubah berbanding semalam.

Bernama melaporkan di JOHOR, jumlah mangsa banjir bertambah kepada 5,479 orang pagi ini berbanding 4,737 orang semalam di tujuh daerah yang terjejas banjir, dengan Segamat mencatatkan jumlah mangsa tertinggi iaitu 4,016 orang diikuti Mersing (548 orang), Tangkak (434), Kota Tinggi (210), Batu Pahat (107), Kluang (106) dan Muar (58).

Pengerusi Jawatankuasa Kesihatan dan Alam Sekitar Johor R Vidyananthan dalam kenyataan hari ini berkata sebanyak lima pusat pemindahan sementara (PPS) baharu dibuka pada lewat malam tadi dan awal pagi ini di Mersing, Batu Pahat, Muar dan Tangkak menjadikan jumlah keseluruhan 78 PPS yang menempatkan 1,486 keluarga telah dibuka di seluruh negeri.

Di MELAKA, jumlah mangsa banjir meningkat kepada 2,674 orang setakat 8 pagi berbanding 2,591 mangsa semalam dengan 994 mangsa ditempatkan di sembilan PPS di Alor Gajah manakala 1,425 orang di sembilan PPS di Melaka Tengah dan 255 orang di empat PPS di Jasin.

Pengarah Angkatan Pertahanan Awam Malaysia (APM) Melaka, Lt Kol (PA) Cuthbert John Martin Quadra berkata mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 11 kawasan di Jasin.

Di TERENGGANU, Sekretariat Jawatankuasa Pengurusan Bencana Negeri memaklumkan terdapat sedikit penambahan jumlah mangsa iaitu kepada 19 orang berbanding 10 mangsa malam tadi dengan pembukaan satu lagi PPS di Sekolah Kebangsaan (SK) Lembah Jabor, Kemaman, susulan kediaman dinaiki air.

Di PAHANG, Sekretariat Jawatankuasa Pengurusan Bencana Negeri melaporkan seramai 2,564 mangsa banjir masih berada di 46 PPS pagi ini yang dibuka di Kuantan, Rompin, Raub, Jerantut, Lipis, Bera, Maran, Temerloh dan Pekan.

Selain itu, sebanyak 17 jalan ditutup melibatkan tujuh daerah antaranya Jalan Bohor Baru dan Jalan Kemayan-Tembangau di Bera, Jalan Kampung Wau/Kertau, Jalan Serengkam (Maran); Jalan Kampung Aur, Jalan Kampung Lubuk Batu (Rompin); Jalan Mentiga Terapai, Jalan Pelak-Belimbing (Pekan); Jalan Pulau Tawar-Durian Hijau, Jalan Batu Embun-Tebing Tinggi (Jerantut) dan Jalan Air Hitam (Kuantan).

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan jumlah mangsa menurun kepada 1,795 individu membabitkan 498 keluarga dengan 21 PPS dibuka berbanding 1,967 individu daripada 540 keluarga, malam tadi.

Di SELANGOR, jumlah mangsa banjir yang ditempatkan di dua PPS di daerah Kuala Langat tidak berubah iaitu seramai 40 orang dengan 25 daripadanya ditempatkan di Dewan Orang Ramai Kampung Kelanang manakala 15 mangsa di Balai Raya Majlis Pengurusan Komuniti Kampung (MPKK) Banting.

Di SABAH, jumlah mangsa banjir pula tidak banyak berubah dengan 3,310 mangsa direkodkan pagi ini yang ditempatkan di 30 PPS, berbanding 3,329 orang malam tadi.

Sekretariat Pengurusan Bencana Negeri Sabah dalam kenyataan hari ini memaklumkan daerah Kota Marudu kekal dengan mangsa banjir paling ramai iaitu 2,653 individu, diikuti Pitas 296 mangsa, Telupid (172), daerah kecil Paitan (102), Sandakan (46) dan Beluran (41).


Ketegangan geopolitik punca ringgit menyusut berbanding dolar AS

Ringgit terus menyusut berbanding dolar Amerika Syarikat (AS) hari ini (3 Ogos) selepas pelabur memilih mata wang selamat susulan kebimbangan terhadap ketegangan geopolitik membabitkan AS-China.

Lawatan Speaker Perwakilan Dewan AS, Nancy Pelosi ke Taiwan telah menimbulkan ketidaksenangan China dan mendorong mereka untuk menggerakkan tentera udara serta laut sebagai respons kepada lawatan tersebut, sekaligus, menimbulkan ketengangan selanjutnya dalam hubungan kuasa-kuasa besar itu, kata peniaga.

Pada 6 petang, mata wang tempatan merosot kepada 4.4550/4565 berbanding dolar US daripada 4.4540/4565 yang direkodkan semalam, lapor Bernama.

Pakar Ekonomi Bebas, Mohd Afzanizam Abdul Rashid berkata dolar US telah disokong dengan baik sepanjang hari ini selepas ketidaktentuan geopolitik di Taiwan terus berkembang.

Tambahan pula, jualan runcit Kesatuan Eropah (EU) menguncup 3.7 peratus dari tahun ke tahun pada Jun berbanding penguncupan 1.7 peratus yang didasarkan kepada anggaran konsensus.

“Nampaknya ekonomi AS terus bertambah baik berbanding Eropah, menunjukkan bahawa Rizab Persekutuan AS berada di landasan bagi kenaikan kadar dasar antara 3.25 peratus dan 3.5 peratus menjelang akhir 2022. Oleh itu, gabungan pengelakan risiko termasuk prospek untuk kadar dana rizab yang lebih tinggi akan memberikan kelebihan kepada dolar US. Dengan lanjutan itu, ringgit mungkin kekal lemah dalam jangka masa terdekat,” katanya.

Rakan Pengurusan SPI Asset Management Stephen Innes berkata ketegangan AS-China yang membabitkan Taiwan, digabungkan dengan kadar AS yang agresif telah menjejaskan ringgit sepanjang hari ini.

Bagaimanapun, ringgit ditutup lebih tinggi berbanding sekumpulan mata wang utama.

Mata wang tempatan itu naik berbanding euro kepada 4.5396/5412 daripada 4.5587/5612 yang dicatatkan semalam dan menokok berbanding pound British kepada 5.4244/4262 daripada 5.4406/4436 sebelum ini.

Ia juga melonjak berbanding dolar Singapura kepada 3.2262/2277 daripada 3.2278/2301 dan meningkat berbanding yen Jepun kepada 3.3459/3472 daripada 3.4031/4053.


Pengikut Zuraida pegang jawatan pengerusi GLC diganti dengan MP UMNO

Seorang pengikut Datuk Zuraida Kamaruddin yang memegang jawatan sebagai pengerusi syarikat berkaitan kerajaan (GLC) digantikan dengan Ahli Parlimen (MP) UMNO, Datuk Mohd Nizar Zakaria.

MP Parit itu dilantik sebagai Pengerusi Bukan Eksekutif Syarikat Perumahan Negara Bhd (SPNB) berkuat kuasa 15 Julai bagi menggantikan Timbalan Presiden Parti Bangsa Malaysia (PBM), Haniza Mohamed Talha.

Zuraida sebelum ini mengumumkan keputusannya keluar Bersatu dan menyertai PBM.

Untuk rekod, Haniza yang juga Ahli Dewan Undangan Negeri (ADUN) Lembah Jaya memegang jawatan tersebut sejak 2 April tahun lepas.

Haniza sebelum ini bersama-sama Zuraida dipecat daripada PKR pada Jun 2020.

Dalam satu kenyataan, SPNB berkata pelantikan baru itu akan membantu SPNB mencapai tahap yang lebih tinggi.

SPNB ialah pemaju perumahan yang dimiliki sepenuhnya oleh Menteri Kewangan (Diperbadankan).

Syarikat itu diletakkan di bawah bidang kuasa Kementerian Perumahan dan Kerajaan Tempatan pada 3 Ogos 2018, ketika itu Zuraida yang juga Ahli Parlimen Ampang adalah Menterinya.

Zuraida sebelum ini dinamakan sebagai bakal Presiden PBM.


Selepas titah Sultan Selangor, PMX setuju bawa isu kalimah Allah ke MKI terlebih dahulu

Perdana Menteri, Datuk Seri Anwar Ibrahim bersetuju membawa isu kalimah Allah ke Majlis Kebangsaan Bagi Hal Ehwal Agama Islam Malaysia (MKI) Ogos depan sebelum diangkat kepada Majlis Raja-Raja (MRR) pada Oktober ini.

Persetujuan itu dibuat susulan titah Sultan Selangor, Sultan Sharafuddin Idris Shah selepas menerima mengadap Anwar yang menegaskan isu berhubung penggunaan kalimah Allah perlu dibincang terlebih dahulu dalam MKI.

Baginda yang merupakan Pengerusi MKI percaya, pandangan MKI  penting untuk dimajukan kepada MRR dalam menetapkan dasar muktamad berhubung penggunaan kalimah Allah oleh orang bukan Islam di Malaysia.

Sementara itu, Anwar berkata kerajaan Persekutuan menghormati undang-undang negeri dan kedudukan Raja-Raja Melayu sebagai ketua agama negeri dalam menentukan perkara berkaitan agama Islam di peringkat negeri serta peranan MRR menentukan perkara berkaitan agama Islam pada peringkat Persekutuan.

Katanya, beliau menghormati pandangan Sultan Selangor yang selari dengan keputusan Jemaah Menteri pada bulan lalu bahawa isu penggunaan kalimah Allah oleh orang bukan Islam di Sabah dan Sarawak lebih sesuai diperkemas dan diperjelaskan kepada MKI yang berperanan menasihati MRR.

“Justeru, kerajaan Persekutuan memperaku dan menerima pakai dasar sedia ada yang mengehadkan penggunaan kalimah Allah kepada orang Islam di Semenanjung serta kelonggaran bersyarat oleh orang bukan Islam di Sabah dan Sarawak.

“Kerajaan juga akan memperkemas dasar sedia ada berdasarkan ketetapan MRR yang akan diangkat sebagai suatu dasar muktamad berhubung penggunaan kalimah Allah oleh orang bukan Islam di Malaysia,” katanya.

Terdahulu, Anwar mengadap Sultan Selangor di Istana Alam Shah, Klang hari ini.

Isu penggunaan kalimah Allah ini kembali hangat diperkatakan selepas Keenterian Dalam Negeri dan kerajaan Malaysia menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Keputusan kerajaan itu menerima pelbagai reaksi daripada pelbagai pihak yang kebanyakannya tidak bersetuju dengan tindakan tersebut.


Kerajaan perlu berani walau dikritik, kata Muhyiddin

Tan Sri Muhyiddin Yassin berkata, meskipun dikritik hebat semasa menjadi Perdana Menteri namun pendirian Kerajaan untuk membuka jalan bagi rentas negeri dan konsisten memberi vaksin tidak pernah berubah.

Pengerusi Majlis Pemulihan Negara itu berkata, sebagai kerajaan yang bertanggungjawab, tindakan berani mesti dilakukan berdasarkan fakta dengan melakukan perkara yang betul.

“Walaupun dikritik hebat sebelum ini, pendirian Kerajaan tidak berubah. Sebagai sebuah Kerajaan yang bertanggungjawab, Kerajaan mesti berani bertindak berdasarkan fakta dan melakukan perkara yang betul.

“Sering saya tekankan sewaktu mempengerusikan Sidang Khas MKN (Majlis Keselamatan Negara) Covid-19 dahulu bahawa suntikan vaksin ini merupakan “cahaya di hujung terowong” dan tanggungjawab kerajaan untuk melindungi penduduk di Malaysia.

“Alhamdulillah, hari ini, kita sudah mula melihat dan menikmati hasil kerjasama rakyat dan kerajaan serta pengorbanan para petugas barisan hadapan dalam memerangi Covid-19,” katanya dalam kenyataan hari ini.

Ketika masih menjawat jawatan sebagai Perdana Menteri sebelum ini, Muhyiddin pernah memberitahu bahawa Malaysia akan mencapai imuniti kelompok pada akhir Oktober.

Dan setakat semalam, hanya tinggal 0.3 peratus lagi negara untuk lengkap vaksin.

Dalam kenyataan sama, Ahli Parlimen (MP) Pagoh itu berkata, sebelum ini kerajaan beliau pernah memberi kelonggaran kepada mereka yang lengkap divaksinasi pada Julai 2021 dan seawal Jun 2020 ketika lengkung jangkitan mula landai.

Sehubungan itu, katanya penting kerjasama menyeluruh rakyat Malaysia agar kerajaan dapat terus konsisten dengan strategi memberi vaksin kepada seramai mungkin penduduk di negara ini.

“Lebih ramai yang divaksin, lebih ramai yang akan terlindung dari dijangkiti COVID-19 dengan teruk dan beban terhadap sektor kesihatan awam akan berkurang. Ini akan membolehkan lebih banyak sektor ekonomi dan sosial dibuka dan kita beransur-ansur kembali ke kehidupan norma baharu dan beralih dari pandemik ke endemik.

“Dalam bergerak ke hadapan, jangan sesekali kita leka dan alpa kerana sememangnya virus ini masih berada di dalam komuniti,” katanya lagi.


Tanpa peguam, Siti Bainun diarah beri keterangan

Siti Bainun Ahd Razali yang berdepan pertuduhan mengabai dan menganiaya seorang remaja perempuan sindrom Down yang dikenali sebagai Bella, hari ini diarahkan memberi keterangan membela diri meskipun pengasas Rumah Bonda itu tidak diwakili peguam.

Siti Bainun, 30, diarahkan membaca pernyataan saksinya selepas Hakim Mahkamah Sesyen Izralizam Sanusi memutuskan bahawa prosiding bela diri itu perlu diteruskan agar tidak mengganggu perjalanan kes, lapor Bernama.

“Mahkamah ini mempunyai ‘absolute discretion’ (budi bicara mutlak) untuk membenarkan atau menolak permohonan penangguhan. Dalam kes ini, saya perlu menggunakan budi bicara saya yang bijaksana. Oleh itu, hari ini saya akan mulakan kes pembelaan dengan kamu membacakan pernyataan saksi kamu yang telah diterima oleh pihak pendakwaan.

“Saya mengambil kira pernyataan saksi itu yang mempunyai lebih kurang 200 muka surat dan saya percaya pembacaan pernyataan saksi itu akan mengambil masa selama dua hari. Saya juga mengambil berat hak kamu untuk diwakili peguam. Maka, saya akan menangguhkan pemeriksaaan balas oleh pihak timbalan pendakwa raya (TPR).

“Kamu berjanji untuk membawa peguam kamu dalam tempoh sebulan dan pada tarikh bicara yang ditetapkan 20 Feb ini, saya percaya pihak TPR boleh membuat pemeriksaan balas dan ketika itu kamu sepatutnya mempunyai peguam,” kata hakim itu.

Izralizam menegaskan supaya tertuduh mengutamakan kes hari ini kerana ini adalah peluang untuknya membela diri.

“Namun, kamu memilih untuk melantik dua peguam mewakili kamu bagi kes rayuan di Mahkamah Rayuan dan kes sivil berkaitan Rumah Bonda, sedangkan untuk kes ini kamu memilih untuk mendapatkan peguam YBGK.

“Saya telah nyatakan sebelum ini pelantikan peguam YBGK memerlukan masa dan adalah lebih baik untuk kamu mendapatkan peguam yang lebih bersedia mewakili kamu. Saya boleh nampak tindakan kamu hari ini seolah-olah menganggap kes hari ini kurang penting,” katanya.

Terdahulu, Siti Bainun memaklumkan kepada mahkamah bahawa beliau telah bertemu dengan peguam daripada Yayasan Bantuan Guaman Kebangsaan (YBGK) dan mereka memohon masa sebulan untuk meneliti segala dokumen berkaitan kes itu.

“Mereka (YBGK) kata boleh dan mereka ada minta saya berikan dokumen. Semua dokumen dah ada kecuali penyata bank daripada Bank Negara Malaysia (BNM).

“Mereka mohon (penangguhan) sebulan tetapi kalau saya boleh dapat dokumen (penyata bank) awal dan berikan pada mereka, mereka akan e-mel semula,” katanya.

Sementara itu, ditanya hakim sama ada Siti Bainun ada membuat aduan kepada Majlis Peguam berhubung tindakan lima peguamnya sebelum ini menarik diri daripada mewakilinya, Siti Bainun berkata: “Tidak, kerana mereka masih membantu saya dalam penyediaan pernyataan tuntutan dan dokumen berkaitan perbicaraan.”

Dalam pada itu, Timbalan Pendakwa Raya Zilfinaz Abbas membantah beberapa perenggan dalam pernyataan saksi Siti Bainun atas alasan ia menyentuh peribadi saksi terdahulu dan kepakaran saksi-saksi pendakwaan.

Izralizam kemudian mengarahkan pendakwaan menyenaraikan perenggan-perenggan yang dimaksudkan dan menangguhkan prosiding seketika.

Pada 24 Nov tahun lepas, Izralizam memerintahkan Siti Bainun membela diri atas kedua-dua pertuduhan selepas mendapati pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Annuar dedah konspirasi terancang, cubaan kelirukan Agong gagal

Veteran UMNO yang juga bekas Setiausaha Agung Barisan Nasional (BN) Tan Sri Annuar Musa berkata proses pemilihan Perdana Menteri kesepuluh menjadi rumit disebabkan ada pihak sejak daripada awal menyiapkan ‘konspirasi terancang’.

Beliau berkata pakatan sulit yang dilakukan sejak sebelum Pilihan Raya Umum Ke-15 (PRU-15), tanpa menyedari bahawa ianya menjadi kesalahan besar, tidak sah dan batal.

Tanpa menyebut mana-mana pihak, Annuar berkata dasar parti iaitu ‘No Anwar, No DAP yang diputuskan dalam Perhimpunan Agung UMNO (PAU) adalah pengikat kepada semua ahli dan tidak boleh dirombak oleh mana-mana individu.

“Sebarang tindakan yang bercanggah dengan dasar itu adalah tidak sah dan batal,” katanya dalam kenyataan hari ini.

Annuar berkata pendirian ahli Parlimen yang dipilih untuk menentukan siapa yang mereka sokong untuk memegang jawatan Perdana Menteri mesti dibuat oleh ahli itu tanpa sebarang tekanan.

“Ahli berhak membuat keputusan mengikut dasar parti yang telah diputuskan secara sah. Sebarang dokumen lain yang cuba dimanipulasi adalah batal dan tidak sah serta tidak berperlembagaan,” katanya.

Annuar juga berkata beliau difahamkan bahawa ada pihak yang sekali lagi cuba mengelirukan Yang di-Pertuan Agong dengan dokumen yang bukan saja bercanggah dengan Perlembagaan Negara, malah bertentangan dengan keputusan Dewan Tertinggi BN yang baharu dibuat hari ini.

“Perbuatan untuk menjayakan Konspirasi Terancang ini amat serius dan telah melanggar dasar PAU serta keputusan Dewan Tertinggi BN.

“Justeru, kita yakin pada kebijaksanaan dan sikap adil Yang di-Pertuan Agong sebagai penguasa mutlak melantik seorang Perdana Menteri.

“Masalah konspirasi yang terbongkar, tentunya akan diurus sendiri oleh UMNO dan BN. Insya-Allah,” katanya.


Bung Moktar dan ADUN BN tarik sokongan dipindah ke blok pembangkang

Dewan Undangan Negeri (DUN) Sabah menyaksikan perubahan kedudukan tempat duduk melibatkan Datuk Seri Bung Moktar Radin dan beberapa Ahli Dewan Undangan Negeri (ADUN) Barisan Nasional (BN) yang menarik sokongan terhadap kerajaan negeri Gabungan Rakyat Sabah (GRS).

Bung Moktar yang juga ADUN Lamag itu sebelum ini menarik sokongan terhadap kerajaan GRS bersama beberapa ADUN BN lain dipindahkan ke blok pembangkang semasa sidang khas DUN Sabah berlangsung hari ini.

Bagaimanapun setakat ini Pengerusi UMNO Sabah itu masih kekal sebagai Timbalan Ketua Menteri Sabah walaupun dipindahkan ke tempat duduk blok pembangkang.

Namun, kedudukan tempat duduk lima Adun BN Sabah yang secara terbuka menyatakan sokongan mereka kepada kepimpinan Ketua Menteri Sabah, Datuk Seri Hajiji Noor kekal tidak berubah.

Persidangan hari ini menyaksikan dua rang undang-undang berhubung penyerahan kuasa kawal selia bekalan gas daripada Persekutuan kepada Sabah dan penubuhan suruhanjaya tenaga diluluskan tanpa sebarang insiden.

Walaupun masih belum ada pengumuman rasmi daripada Hajiji, penyusunan semula kerusi Bung Moktar memberi bayangan kemungkinan bakal dipecat daripada menjadi Timbalan Ketua Menteri.

Bagi wakil Pakatan Harapan (PH) pula, kerusi mereka dipindahkan ke barisan penyokong kerajaan.

Sebelum itu, Bung Moktar dalam satu kenyataan berkata sebahagian besar ADUN BN Sabah tidak hadir pada sidang khas DUN hari ini kerana mereka akan menghadiri menghadiri Perhimpunan Agung UMNO di Kuala Lumpur.

Jumaat lalu, BN Sabah mengumumkan bahawa mereka menarik balik sokongan kepada Hajiji sebagai Ketua Menteri

Bagaimanapun, tindakan itu gagal menumbangkan Hajiji sebagai Ketua Menteri kerana lima daripada 18 ADUN BN Sabah dan tujuh ADUN PH memilih untuk kekal bersamanya.

Setakat malam tadi, Hajiji dikatakan masih menikmati sokongan 44 daripada 79 ADUN.


Jam terakhir kempen: Zahid beri isyarat bakal bentuk jajaran baharu?

Tinggal beberapa jam terakhir tempoh kempen Pilihan Raya Umum Ke-15 (PRU-15), Datuk Seri Ahmad Zahid Hamidi malam ini sekali lagi memberi isyarat berkemungkinan jajaran baharu bakal terbentuk.

Dalam amanat yang disiarkan secara langsung dalam media sosial, Pengerusi Barisan Nasional (BN) itu berkata sedia membuka lembaran baharu sekiranya berjaya memenangi PRU-15 walaupun terdapat spekulasi mengatakan bakal wujud jajaran baharu dengan parti cikgunya, Datuk Seri Anwar Ibrahim.

“Barisan Nasional bersedia untuk membuka lembaran baru, dengan membuat dasar-dasar yang lebih baik dan mengukuhkan pembangunan.

“Kami berjanji untuk melakukan perubahan yang progresif dalam masa beberapa bulan yang akan datang. Barisan Nasional berjanji, untuk memberikan yang lebih baik kepada rakyat selepas pilihan raya ini,” katanya dalam amanat di Bagan Datuk malam ini.

Untuk rekod, timbul spekulasi sebelum ini Zahid dan Anwar bakal bekerjasama untuk membentuk kerajaan selepas PRU-15 jika tidak mempunyai majoriti yang mencukupi.

Umum mengetahui kedua-dua mereka sebelum ini mempunyai hubungan mesra dan akrab antara satu sama lain, malah berkomplot dalam menjatuhkan kerajaan Perikatan Nasional, Tan Sri Muhyiddin Yassin.

Zahid berkata rakyat kini sangat merindui pemerintahan BN sejak kalah teruk pada PRU-14 lalu dan kini berpeluang untuk menebus kesilapan yang lalu.

“Pilihan Raya Ke-15, adalah wadah untuk Barisan Nasional mendapatkan kembali mandat rakyat. Mandat ini penting kerana mereka, yang diberikan peluang membentuk kerajaan pada pilihan raya umum ke-14 lalu, telah memburukkan lagi keadaan negara.

“Ramai rakyat amat merindui kegemilangan Barisan Nasional yang telah mereka saksikan dahulu.

“Kegemilangan pembangunan negara, kerancakkan ekonomi yang menatijahkan kesejahteraan hidup rakyat,” katanya lagi.

Esok, rakyat Malaysia akan menunaikan tanggungjawab masing-masing bagi memilih kerajaan baharu.

Untuk rekod, Zahid kini sedang menghadapi 87 pertuduhan rasuah melibatkan jutaan ringgit.


Harga barang sekolah anak naik mendadak, laporan

Majoriti ibu bapa akui harga kelengkapan sekolah naik secara mendadak di kebanyakan pusat beli-belah di Kuantan.

Memetik laporan Sinar Harian, rata-rata ibu bapa yang ditemui mendakwa terpaksa membelanjakan antara RM200 hingga RM300 bagi membeli kelengkapan sekolah untuk seorang anak.

Penjawat awam, Rabihah Hazmah, 44 yang memiliki empat orang anak berkata dia membelanjakan hampir RM300 bagi membeli pakaian seragam sahaja untuk setiap seorang anaknya.

“Saya anggarkan RM300 bagi seorang anak dan itu hanyalah untuk kelengkapan pakaian sahaja tidak termasuk alat tulis, buku dan sebagainya.

“Tapi untuk sesi kali ini, perbelanjaan berkurangan sedikit disebabkan saya sudah beli secara berperingkat-peringkat kelengkapan sekolah mereka.

“Kalau beli sekali gus terasa membebankan tambahan pula harga barangan seperti baju, kasut dan beg sekolah berlaku peningkatan antara RM2 hingga RM3 berbanding tahun lalu,” katanya.

Sementara itu, seorang lagi penjawat awam, Zakaria Man, 42 berkata perbelanjaan persekolahan pada kali ini meningkat kerana perlu membeli pakaian baharu untuk dua anaknya.

Katanya tahun lalu dia membelanjana hampir RM200 untuk seorang anak namun tahun ini naik hampir sekali ganda.

“Anak sulung saya darjah empat dan bongsu pula darjah satu. Sesi sekolah ini, saya kena beli pakaian baharu untuk anak sulung kerana pakaian lama sudah lusuh, manakala adiknya semua beli baharu sebab sudah masuk sekolah rendah.

“Jadi hari ini (Ahad) saya hanya beli separuh sahaja daripada barangan mereka iaitu baju sekolah, baju Kelas Al-Quran dan Fardhu Ain (KAFA), tudung dan lain-lain,” katanya.

Sementara itu, kerani sebuah syarikat swasta, Maisarah Khazali, 35 mengharapkan pihak berkuasa memantau harga jualan barang keperluan sekolah secara berterusan kerana katanya harga hari ini jauh bebeza dengan tahun lalu.

“Kerajaan perlu lakukan sesuatu kerana setiap tahun harga barang kelengkapan sekolah naik dan situasi ini membebankan ibu bapa khususnya golongan B40.

“Walaupun ada BAP RM150 yang disalurkan, ia sebenarnya tidak mencukupi kerana harga sepasang pakaian seragam jenama biasa boleh mencecah sehingga RM50 hingga RM60 sepasang,” katanya.


Pelanggan pub, kelab malam perlu jalani ujian RTK-Ag sebelum masuk

Pelanggan pub dan kelab malam berlesen perlu menjalani ujian pantas antigen (RTK-Ag) Covid-19 kendiri dalam tempoh 24 jam sebelum memasuki premis bermula 15 Mei ini.

Jika pelanggan tidak menjalani ujian berkenaan, pihak premis boleh menjalankan ujian RTK-Ag kendiri ke atas pelanggan dan perlu memastikan keputusan ujian Covid-19 pelanggan adalah terkini dan berstatus negatif.

Ia antara garis panduan yang disenaraikan di bawah Protokol Operasi Pub dan Kelab Malam Berlesen berkuat kuasa Sabtu ini (14 Mei), yang dikeluarkan Kementerian Perumahan dan Kerajaan Tempatan (KPKT), lapor Bernama.

KPKT dalam kenyataan hari ini memaklumkan protokol berkenaan telah dimuat naik di laman sesawang Majlis Keselamatan Negara (MKN) https://asset.mkn.gov.my/web/wp-content/uploads/sites/3/2019/08/SOP-Kelab-Malam-kuatkuasa-14-Mei-2022.pdf.

Menteri Kesihatan Khairy Jamaluddin sebelum ini dilaporkan berkata senarai negatif di bawah prosedur operasi standard (SOP) MKN akan digugurkan mulai 15 Mei ini dan kelab malam merupakan satu-satunya perniagaan di bawah senarai negatif yang dihentikan operasinya sejak permulaan pandemik pada Mac 2020.

Menurut KPKT, protokol pengoperasian pub dan kelab malam berlesen dikeluarkan sebagai rujukan kepada semua pemain industri berkaitan setelah mendapat pandangan daripada Kementerian Kesihatan (KKM).

Protokol tersebut mengambil kira faktor risiko penularan jangkitan Covid-19 yang tinggi di pub dan kelab malam memandangkan premis berkenaan adalah ruang tertutup dengan ventilasi yang tidak mencukupi, penjarakan fizikal yang sukar dipatuhi dan tidak dapat mengamalkan pemakaian pelitup muka sepenuhnya.

Mengikut protokol itu, pelanggan perlu sentiasa memakai pelitup muka semasa berada dalam premis kecuali semasa aktiviti makan, minum dan menari.

Kapasiti premis yang dibenarkan adalah 100 peratus termasuk ruang tari, manakala waktu operasi adalah mengikut syarat lesen dan permit pihak berkuasa tempatan.

“KPKT menyeru semua pemain industri pub dan kelab malam berlesen dapat mematuhi perkara penting yang telah digariskan dalam protokol tersebut bagi mengekang penularan kes positif Covid-19 dalam fasa transisi ke fasa endemik ini,” menurut kenyataan itu.


Kes jangkitan Covid-19 bawah 18 tahun sebanyak 400 ribu, kata KJ

Lebih 400,000 kes jangkitan Covid-19 melibatkan individu bawah 18 tahun direkodkan tahun ini, meningkat daripada sekitar 12,000 pada tahun lepas.

Menteri Kesihatan Khairy Jamaluddin Abu Bakar berkata daripada jumlah tersebut, sebanyak 252,569 adalah murid sekolah manakala 42,831 lagi melibatkan kanak-kanak prasekolah dan lebih membimbangkan 67 kes kematian telah dicatatkan tahun ini.

“Adalah tanggungjawab kita bersama untuk memastikan anak-anak terhindar daripada COVID-19 dengan memastikan persekitaran selamat buat mereka termasuk mengambil langkah pencegahan dan perlindungan sewajarnya,” katanya lapor Bernama.

Terdahulu, beliau menghadiri Webinar Hidup Bersama-sama Virus Covid-19 : Kanak-kanak dan Remaja hari ni.

Khairy berkata bagi melindungi remaja berumur 12 hingga 17 tahun, kerajaan telah melaksanakan vaksinasi kepada golongan itu sebagai satu ikhtiar untuk melindungi mereka daripada Covid-19.

Berdasarkan perincian portal COVIDNOW hari ini, Kementerian Kesihatan (KKM) memaklumkan 43 peratus atau 1,352,870 remaja telah menerima sekurang-kurangnya satu dos vaksin Covid-19 setakat semalam.

Khairy berkata walaupun vaksinasi memberikan perlindungan daripada kesan buruk Covid-19, tetapi ia belum mencukupi, sebaliknya pembudayaan amalan normal baharu perlu terus dipraktik bagi mengelakkan risiko jangkitan.

“Antara yang perlu kita amal dan terapkan kepada anak-anak termasuk memakai pelitup muka sepanjang masa; membasuh tangan dengan sabun atau menggunakan pensanitasi tangan; tidak hadir ke sekolah jika bergejala atau mempunyai kontak positif Covid-19 dan melakukan saringan di pintu masuk sekolah,” katanya.

Beliau berkata usaha itu juga adalah satu persiapan dan persediaan warga sekolah serta ibu bapa untuk anak-anak mereka yang akan memulakan sesi persekolahan tidak lama lagi.

Khairy berkata ibu bapa perlu memberikan sokongan dan galakan kepada anak-anak untuk mematuhi prosedur operasi standard (SOP) sama ada mereka telah divaksin atau tidak selain membudayakan cara hidup sihat antaranya dengan mempraktikkan hidup aktif, makan secara sihat dan selamat serta menjauhi amalan merokok.

“Kesihatan rakyat bergantung kepada kerjasama semua pihak…dalam berhadapan dengan Covid-19 tiada seorang pun yang selamat daripada jangkitan, sehingga setiap orang selamat,” katanya.


Ringgit dijangka merosot berbanding dolar AS minggu depan

Ringgit dijangka meneruskan kemerosotan berbanding dolar Amerika Syarikat (AS) pada minggu depan disebabkan inflasi tinggi, menurut seorang penganalisis.

Rakan Pengurusan SPI Asset Management Stephen Innes berkata ringgit mungkin turut bergelut untuk mengekalkan kenaikan berikutan pelbagai risiko negatif, contohnya kebimbangan mengenai peningkatan kes Covid-19 di China, lapor Bernama.

“Mengambil kira korelasi kukuh ringgit dengan yuan China, ringgit mungkin diniagakan rendah berikutan peniaga bersedia untuk kemungkinan aliran keluar pasaran saham serantau yang boleh berlaku apabila Speaker Dewan Perwakilan AS Nancy Pelosi melawat Taiwan pada Ogos,” katanya kepada Bernama.

Beliau berkata pasaran juga akan mengalami satu lagi kenaikan menjelang mesyuarat Jawatankuasa Pasaran Terbuka Persekutuan (FOMC) pada minggu depan dan Rizab Persekutuan AS dijangka meningkatkan kadar sebanyak 75 mata asas lagi pada 27 Julai ini.

“Ini boleh menyebabkan ringgit mendatar sehingga FOMC tidak memberi pengaruh ketara terhadapnya.

“Kebimbangan saya ialah kita boleh terbabit dengan kemelesetan global yang singkat dan mungkin menjejaskan pengeksport Asia,” katanya.

Melihat kepada ketidaktentuan itu, Innes berkata ringgit dijangka diniagakan dalam jajaran RM4.4475-RM4.4575 pada minggu depan.

Bagi minggu baru berakhir, ringgit diniagakan kebanyakannya rendah berbanding dolar AS berikutan sentimen itu telah dipengaruhi oleh pengukuhan ringgit.

Ringgit susut berbanding dolar AS kepada 4.4515/4545 pada Jumaat berbanding 4.4480/4505 pada minggu sebelum ini.

Berasaskan Jumaat hingga Jumaat, mata wang tempatan diniagakan rendah berbanding kumpulan mata wang utama.

Ia susut berbanding dolar Singapura kepada 3.2011/2038 daripada 3.1688/1710 sebelum ini.

Ringgit turun berbanding yen Jepun kepada 3.2389/2413 daripada 3.2048/20699 sebelum ini, susut berbanding pound Britain kepada 5.3187/3222 daripada 5.2629/2658 dan merosot berbanding euro kepada 4.5201/5231 daripada 4.4662/4687 minggu lepas.


Banjir landa negara jiran Thailand, sungai melimpah

Banjir besar melanda 26 wilayah di  Thailand susulan hujan lebat sehingga mengakibatkan sungai melimpah di kawasan timur laut dan bahagian tengah negara tersebut.

Menurut laporan media negara jiran Malaysia itu, lebih 154,000 keluarga di 4,354 perkampungan terjejas pada Isnin selepas ribut tropika Noru dan monsun barat daya melanda Laut Andaman dan Teluk Thailand.

Laporan Jabatan Pencegahan dan Mitigasi Bencana (DDPM) berkata hujan lebat berterusan menyebabkan banjir dan paras air sungai meningkat.

Pelepasan air dari empangan juga mengakibatkan banyak kawasan rendah ditenggelami air.

Sementara itu, Jabatan Meteorologi Thailand memaklumkan hujan lebat dan angin kencang dijangka melanda Bangkok dan wilayah lain di bahagian utara, timur dan selatan pada Isnin dan hari ini (Selasa).

Pihak berkuasa juga mengeluarkan amaran untuk penduduk berhampiran lembangan sungai Chao Phraya dan Pa Sak.

Kerajaan turut melaksanakan pelbagai langkah pencegahan bagi menghadapi kemungkinan banjir termasuk meletakkan guni pasir serta menyediakan pam air di sepanjang tebing sungai dan kawasan rendah.


Pasaran buruh terkesan, penduduk bekerja rekod penurunan kecil: Perangkawan Malaysia

Pandemik Covid-19 melanda negara memberi kesan kepada pasaran buruh negara bagaimanapun langkah proaktif yang diperkenalkan kerajaan berjaya meminimakan impak yang dirasai dalam sektor ekonomi dengan jumlah penduduk bekerja merekodkan penurunan kecil.

Ketuanya, Datuk Seri Dr Mohd Uzir Mahidin berkata langkah yang diperkenalkan kerajaan berjaya mengimbangi kestabilan sektor ekonomi dan mengelakkan kejatuhan yang drastik terhadap pasaran buruh negara.

“Mekanisme yang lebih sistematik dan bersasar bagi meratakan gelombang ketiga Covid-19 dengan mengimbangi kestabilan sektor ekonomi telah menyaksikan ekonomi mencatatkan penurunan tahun ke tahun yang lebih perlahan iaitu 0.5 peratus pada suku pertama 2021 berbanding penyusutan 3.4 peratus pada suku sebelumnya.

“Selaras dengan ini, kemasukan ke pasaran buruh meningkat seperti digambarkan oleh penurunan kecil kadar penyertaan tenaga buruh sebanyak negatif 0.2 mata peratus kepada 68.6 peratus berbanding penurunan 0.6 mata peratus pada suku keempat 2020,” katanya dalam satu kenyataan hari ini.

Jelas Mohd Uzir, kesan pandemik tidak dinafikan memberi impak kepada jumlah penduduk bekerja dalam negara dan peratusan pengangguran kekal tinggi tahun ke tahun, ia kesan daripada penularan pandemik dan langkah-langkah pencegahan yang terpaksa diperkenalkan bagi mengelak krisis kesihatan daripada berlaku.

“Dari segi penawaran buruh, penduduk bekerja merekodkan penurunan kecil tahun ke tahun sebanyak 7 ribu kepada 15.24 juta orang pada suku pertama 2021 berbanding pengurangan 93 ribu pada suku sebelumnya.

“Namun begitu, bilangan penganggur kekal tinggi sejak suku kedua 2020, dengan tambahan 225 ribu daripada 547 ribu orang (ST1 2020) kepada 772 ribu orang penganggur pada suku ini. Justeru, kadar pengangguran meningkat 1.3 mata peratus tahun ke tahun kepada 4.8 peratus (ST1 2020: 3.5%).

“Oleh yang demikian, bilangan tenaga buruh naik 1.4 peratus mencatatkan 16.01 juta orang (ST1 2020: 15.79 juta orang). Dalam tempoh yang sama, luar tenaga buruh meningkat 2.1 peratus (ST4 2020: 3.6%) kepada 7.32 juta orang (ST1 2020: 7.16 juta orang),” katanya lagi.

Permintaan buruh negara juga semakin pulih secara beransur-ansur selepas sektor ekonomi kembali dibuka dan permintaan buruh pada suku ini menurun pada kadar yang lebih perlahan berbanding suku sama tahun lalu, kata Mohd Uzir.

“Setelah pelaksanaan pelbagai tahap Perintah Kawalan Pergerakan (PKP) di seluruh negara sejak Januari 2021, lebih banyak aktiviti ekonomi dibuka semula secara beransur-ansur dengan pematuhan kepada prosedur operasi standard yang ketat sejak pertengahan Februari dan awal Mac.

“Oleh itu, permintaan buruh pada suku ini menurun pada kadar yang lebih perlahan iaitu 1.5 peratus (ST4 2020: -2.4%) merekodkan 8.44 juta jawatan berbanding suku pertama 2020 (8.57 juta). Penurunan dalam bilangan jawatan disumbangkan oleh pengurangan 141 ribu jawatan diisi kepada 8.26 juta,” katanya lagi.

Sementara itu, Mohd Uzir juga menjelaskan jawatan dalam sektor ekonomi naik 12 ribu kepada 178 ribu, menunjukkan permintaan pekerjaan yang lebih banyak berbanding suku yang sama tahun sebelumnya.

Selain itu, 17 ribu jawatan juga diwujudkan dan lebih separuh adalah dalam kategori separuh mahir.

Secara keseluruhan, Mohd Uzir berkata walaupun terdapat penurunan tahun ke tahun ekoran penularan Covid-19, pasaran buruh menunjukkan momentum pemulihan yang positif dan menjangkakan senario pasaran buruh akan kembali pulih sebelum keadaan pandemik.

“Walaupun didapati penurunan tahun ke tahun adalah lebih perlahan bagi kebanyakan indikator yang mana menunjukkan momentum pemulihan yang optimis, senario pasaran buruh pada suku ini belum kembali seperti tempoh sebelum COVID-19,” katanya lagi.

Namun, pelaksanaan PKP 3.0 menurut Mohd Uzir, para peniaga mungkin akan terus berdepan cabaran dan kemungkinan momentum pasaran buruh juga akan terganggu.

“Menuju kehadapan, PKP 3.0 telah dilaksanakan mulai 12 Mei sehingga 7 Jun 2021 disebabkan jangkitan harian yang terus meningkat.

“Dengan cabaran baharu ini, para peniaga mungkin akan terus berdepan dengan situasi yang kurang memberangsangkan pada suku kedua 2021. Keadaan ini dijangka akan menyebabkan gangguan terhadap momentum pemulihan pasaran buruh,” katanya lagi.


Pendakwah kes rogol remaja akan diserah kepada polis KL pula

Seorang pendakwah bebas yang disiasat berhubung kes rogol remaja berusia 14 tahun akan diserahkan kepada polis kontinjen Kuala Lumpur apabila remannya tamat pada Sabtu (23 Julai).

Timbalan Ketua Polis Selangor Datuk S Sasikala Devi berkata setakat ini terdapat empat laporan terhadap pendakwah itu – dua di Selangor, satu di Kuala Lumpur dan satu di Perak.

“Kami menggesa mana-mana individu lain yang menjadi mangsa tampil membantu siasatan,” katanya dalam kenyataannya pada Jumaat (22 Julai).

Mengulas lanjut, Sasikala berkata siasatan awal mendapati suspek dan mangsa mula berhubung melalui media sosial.

Remaja itu ingin bertanya tentang hal agama dan mereka terus menjalin hubungan pada Mei tahun lalu.

Menurutnya polis sedang menyiasat jika suspek telah mengugut mangsa dalam apa jua cara untuk memulakan hubungan intim.

“Siasatan juga sedang dijalankan untuk melihat sama ada suspek telah menunjukkan watak yang baik (untuk mendapatkan kepercayaan mangsa) yang membawa kepada rogol,” tambahnya.

Pada 16 Julai, polis menerima laporan daripada mangsa yang mendakwa dia telah dirogol oleh suspek.

Pendakwah itu ditahan pada Isnin (18 Julai) di ibu pejabat polis Kuala Selangor.


DAP Sarawak kecewa tapi terpaksa terima selepas tiada wakil dalam Kabinet

DAP Sarawak walaupun kecewa selepas tiada Ahli Parlimen (MP) dari negeri itu tersenarai dalam barisan Kabinet tetapi terpaksa menerima keputusan dibuat oleh Perdana Menteri.

Pengerusi negerinya, Chong Chieng Jen mengakui Datuk Seri Anwar Ibrahim sudah memberi penjelasan punca MP DAP Sarawak dikecualikan, antaranya disebabkan terdapat “pihak tertentu” yang meminta supaya pemimpin negeri itu tidak dilantik dalam kerajaan Pakatan Harapan (PH)-Barisan Nasional (BN) itu.

“Saya berterima kasih kepada perdana menteri yang menghubungi saya malam tadi sebelum pengumuman itu, menjelaskan situasi rumit landskap politik masa kini dan permintaan yang dibuat oleh sesetengah pihak agar ahli parlimen DAP Sarawak dikecualikan daripada jawatan (kabinet).

“Kami faham bahawa dalam keadaan sekarang, kepentingan negara dari segi kestabilan politik dan kerajaan yang stabil mengatasi semua kepentingan peribadi dan jawatan,” katanya dipetik laporan Malaysiakini.

Namun, Chieng Jen akur dengan ketetapan dibuat DAP sama seperti pendirian yang dibuat Setiausaha Agungnya, Anthony Loke minggu lepas.

“Kami menerima apa sahaja aturan yang dibuat oleh perdana menteri untuk kerajaan yang lebih stabil.

“Kami sangat percaya bahawa dengan Pakatan Harapan sebagai tulang belakang kerajaan sekarang – pentadbiran akan bergerak dari zaman korupsi dan kronisme dulu.

“Mereka yang telah terbiasa dengan cara lama pentadbiran BN perlu berubah untuk menjadi lebih bertanggungjawab,” katanya lagi.

Chieng Jen menggesa ahli dan penyokong parti supaya tidak kecewa dengan keadaan dialami oleh DAP Sarawak.


Penghinaan perkauman terhadap Kisona tak boleh diterima: Halimah

Komen berbaur perkauman yang dilemparkan terhadap pemain badminton perseorangan wanita negara S.Kisona baru-baru ini tidak boleh diterima dalam budaya Malaysia yang terdiri daripada pelbagai bangsa dan agama, kata Datuk Halimah Sadique.

Menteri Perpaduan Negara itu berkata ini memandangkan sukan telah lama jadi menjadi tapak integrasi perpaduan yang menyatukan rakyat Malaysia selama ini.

“Nasihat saya kepada semua pihak terutama pengguna media sosial jangan bangkitkan api kemarahan, elak guna kata-kata yang menghiris hati dan perasaan kaum lain demi kita jaga perpaduan dan keharmonian keluarga besar kita Keluarga Malaysia,” katanya lapor Bernama di Dewan Rakyat.

Beliau menjawab soalan tambahan Cha Kee Chin (PH-Rasah) yang meminta pandangan menteri berhubung isu itu, memandangkan atlet berkenaan merupakan penduduk di kawasan Rasah yang menurut Cha telah berkorban banyak demi mengharumkan nama negara dan wajar dihargai.

Komen berbaur perkauman itu sebelum ini dilemparkan terhadap Kisona selepas pemain perseorangan wanita negara itu tewas di tangan pemain Jepun dalam aksi separuh akhir Piala Sudirman di Finland.

Berhubung soalan Cha mengenai tindakan untuk memastikan kualiti dan profesional guru Tabika ditingkatkan, Halimah berkata pihaknya kini antara lain memastikan semua guru Tabika Perpaduan mempunyai kelayakan minimum Diploma Pendidikan Awal Kanak-Kanak (DPAKK).

Jelasnya sehingga 1 Okt lepas, seramai 1,574 orang atau 88 peratus daripada 1,781 Guru Tabika Perpaduan memiliki DPAKK daripada Universiti Pendidikan Sultan Idris (UPSI) dan Open University Malaysia (OUM).

“Untuk memastikan baki 207 orang guru Tabika Perpaduan ini mempunyai sekurang-kurangnya kelayakan yang setara dengan DPAKK, Kementerian Perpaduan Negara bekerjasama dengan UPSI bagi menyediakan kursus yang setara dengan DPAKK iaitu Program Persijilan Kompetensi Guru Tabika Perpaduan (PPKG),” katanya.


ADUN pembangkang di Kelantan dapat peruntukan, tak seperti kerajaan campuran

Peruntukan sama kepada Ahli Dewan Undangan Negeri (ADUN) pembangkang akan disalurkan secara sama rata, kata Datuk Mohd Nassuruddin Daud.

Menteri Besar Kelantan itu berkata keputusan tersebut dibuat memandangkan ADUN pembangkang juga dipilih rakyat semasa Pilihan Raya Negeri (PRN) lalu, ia berbeza dengan langkah kerajaan campuran yang sehingga hari ini tidak menyalurkan peruntukan kepada Ahli Parlimen Perikatan Nasional (PN) selepas hampir 9 bulan menjadi kerajaan.

Jelasnya lagi,pilihan raya sudah selesai dan tanggungjawab ADUN kini adalah kepada rakyat.

“Kita akan berlaku adil kepada semua wakil rakyat tidak kira kerajaan atau pembangkang kerana mereka dipilih oleh rakyat.

“Jadi kita putuskan akan beri peruntukan yang sama, ini berasaskan kepada apa yang disebut dalam al-Quran, jangan kerana kebencian kami kepada sesuatu kaum menyebabkan kamu tidak berlaku adil.

“Walaupun aliran politik pelbagai namun pilihan raya sudah selesai, yang ada hanyalah wakil kepada rakyat,” katanya dipetik laporan BH.

Pada Pilihan Raya Negeri (PRN) baru-baru ini, PAS dan gabungan PN memperoleh 43 kerusi Dewan Undangan Negeri (DUN), manakala dua kerusi dimenangi masing-masing satu Barisan Nasional (BN) dan Pakatan Harapan (PH).

Dalam pada itu, Nassuruddin juga berkata kerajaan negeri akan berusaha menyelesaikan masalah bekalan air di negeri itu secara berperingkat.

Ujarnya, perkara itu akan menjadi keutamaan beliau selepas dipertanggungjawab mengetuai pentadbiran negeri itu.

“Kita akan cuba menyelesaikan masalah air kerana semua maklum masalah berkenaan, namun bukan hanya di Kelantan.

“Perkara itu akan menjadi keutamaan untuk diselesaikan secara berperingkat. Selain itu, kita akan mengukuhkan sektor ekonomi melalui infrastruktur terutama pelabuhan, jaringan lebuh raya Laluan Rel Pantai Timur (ECRL) selain meningkatkan sumber asli terutama mineral,” katanya lagi.

Terdahulu, Nassuruddin mengadakan mesyuarat Exco kerajaan negeri kali pertama sejak pembentukan kerajaan negeri baharu.

Mengulas lanjut katanya, beliau juga akan mengadakan kunjungan hormat terhadap Perdana Menteri, Datuk Seri Anwar Ibrahim.

“Kunjungan hormat akan dilakukan dalam masa terdekat. Bagi saya Pilihan Raya Negeri (PRN) sudah selesai dan isu politik sudah tidak timbul.

“Sekarang adalah antara hubungan kerajaan negeri dengan Kerajaan Persekutuan. Kita di Kelantan sejak dulu lagi baik dengan Kerajaan Persekutuan dan kita akan kekalkan hubungan baik berkenaan,” katanya.


Dakwa bekalan tak cukup, tapi tular caj vaksinasi RM350 di Selangor?

Kerajaan Negeri Selangor mendakwa bekalan vaksin tidak mencukupi seperti didakwa oleh seorang Exconya, Dr Siti Kamariah Mahmud, bagaimanapun kini timbul persoalan apabila tular dakwaan aktiviti menjual vaksin kepada pekerja dan majikan di negeri tersebut.

Sebelum ini, pentadbiran kerajaan PKR tersebut ada mengumumkan membuka pendaftaran kepada syarikat yang berminat untuk mendapatkan vaksin untuk pekerja mereka melalui aplikasi SElangkah.

Berlegar-legar dalam media sosial ketika ini apabila beberapa individu yang menerima vaksin dimohon menerusi aplikasi tersebut membayar sebanyak RM350 untuk mengambil suntikan vaksinasi.

Seorang individu memuat naik gambar atas platform Facebook menerima suntikan vaksin jenis Sinovac di pusat pemberian vaksin (PPV) yang dikendalikan oleh SElangkah di Evomall, Bangi dengan status menggalakkan orang ramai untuk mengambil vaksin menerusi aplikasi tersebut.

Untuk rekod, semakan dalam aplikasi SElangkah pada bahagian FAQ tidak menyatakan amaun atau caj yang dikenakan kepada individu mengambil vaksin dibawah program tersebut.

Persoalannya, wajarkah caj RM350 tersebut dikenakan kepada individu yang mengambil vaksin menerusi program tersebut? Apakah kriteria sesebuah syarikat yang mahu memohon untuk membeli vaksin tersebut? Berapakah kos asal yang dibeli daripada pengeluar vaksin dan wajarkah RM350 tersebut dikenakan kepada pekerja dalam syarikat tersebut?

Sekiranya caj setinggi itu, mungkin hanya kelompok kayangan sahaja yang mampu mendapatkan vaksin, bagaimana pula dengan rakyat biasa dan bawahan yang sekarang ini pun sudah terjejas punca pendapatan?

Berbeza dengan vaksinasi bawah Program Imunisasi Covid-19 Kebangsaan (PICK) yang sedang dilaksanakan kerajaan pusat, orang ramai menerima vaksin secara percuma tanpa sebarang caj dikenakan.

Selain itu, kerajaan juga tidak mengenakan sebarang caj kepada majikan yang memberi suntikan vaksin kepada pekerja mereka bawah Program Imunisasi Industri Covid-19 Kerjasama Awam-Swasta (PIKAS).

Pada 9 Jun lalu, Menteri Besar Selangor, Datuk Seri Amirudin Shari mengumumkan peruntukan RM200 juta bagi memperoleh vaksin dalam usaha mencapai imuniti kelompok menerusi Pakej Kita Selangor 2.0.

Menurut Amirudin, peruntukan itu adalah inisiatif kerajaan negeri menerusi Program Vaksinasi Covid-19 Negeri Selangor (SCVP).

Agenda Daily masih cuba mendapatkan maklum balas Amirudin berhubung isu pembelian vaksin dan mendapatkan pengesahan berhubung perkongsian dalam Facebook caj RM350 yang dikenakan terhadap pekerja di Selangor.

Terdahulu hari ini, Siti Mariah membidas Menteri Penyelaras PICK Khairy Jamaluddin Abu Bakar, yang semalam mendakwa Selangor berdepan masalah kapasiti vaksinasi, bukannya bekalan vaksin.

Siti Mariah menegaskan beberapa PPV di negeri itu mungkin terpaksa ditutup tidak lama lagi sekiranya Selangor tidak mendapat bekalan baru secepat mungkin.

“Nampak benar menteri tak tahu masalah di bawah. Selangor ada kapasiti untuk buat lebih. Kalau buat begitu, selepas beberapa hari, ada PPV yang kena tutup sementara.

“Jangan berbohong dengan mengatakan bahawa ada bekalan cukup. Berlaku jujur atau hidung anda akan jadi lebih panjang,” katanya dalam ciapan di Twitter yang turut menanda Khairy.

Bagaimanapun, Penasihat Khas (Sains) kepada Khairy, Prof Madya Dr Mohd Ghows Mohd Azzam membidas Siti Kamariah dengan memberitahu negeri Selangor kini mempunyai sekitar 339,000 dos vaksin Covid-19.

“Salam YB Siti Mariah, anda hanya perlu menghubungi Badan Bertindak Imunisasi Covid-19 (CITF) dan bukannya membuat hantaran di media sosial.

“Dengan Selangor menggunakan 40,000 (dos) sehari, ia (bekalan) cukup untuk sekurang-kurangnya seminggu,” katanya dalam ciapan balas itu.

Dalam satu lagi kiriman untuk makluman Siti Mariah, Dr Mohd Ghows turut memuat naik carta pembekalan dan penghantaran vaksin ke beberapa PPV di seluruh Selangor bermula esok (28 Jun 2021).

Beberapa jam kemudian Naib Presiden AMANAH itu bertanya mengenai benar atau tidak jadual pembekalan itu, selain gagal mencarinya di dalam laman sesawang.


Sri Lanka minta bantuan kewangan dari India AS$500 juta

Sri Lanka sedang mengadakan perbincangan dengan India bagi mendapatkan bantuan baharu kredit bernilai US$554 juta untuk menangani kekurangan bahan api kritikal pada Jun.

Menteri Tenaga Kanchana Wijesekera pada Isnin berkata beliau mengadakan pertemuan dengan gabenor Bank Pusat Sri Lanka (CBSL) Nandalal Weerasinghe bagi membincangkan keperluan pertukaran asing Ceylon Petroleum Corporation (CPC) yang dikendalikan kerajaan, lapor Bernama.

“Jumlah keperluan import pada bulan Jun adalah US$554 juta.

“AS$100 juta akan disalurkan melalui saluran kredit India sedia ada,” katanya dalam catatan di media sosial.

Wijesekera berkata kemudahan kredit India bernilai US$500 juta yang baharu sedang dibincangkan.

Sri Lanka, yang berdepan krisis ekonomi yang belum pernah berlaku sebelum ini, telah menerima sokongan kewangan daripada India dalam bentuk pinjaman fleksibel.

Pesuruhjaya Tinggi Sri Lanka ke India, Milinda Moragoda, pada Jumaat mengadakan pertemuan dengan Menteri Kewangan India Nirmala Sitharaman untuk membincangkan bantuan lanjut.

Mesyuarat itu “meneroka kemungkinan menambah dan menyusun semula bantuan yang diberikan India dalam bentuk kredit untuk komoditi penting dan bahan api serta sokongan imbangan pembayaran,” katanya dalam satu kenyataan.

Sri Lanka juga cuba mendapat bantuan kewangan daripada Tabung Kewangan Antarabangsa (IMF). IMF diketuai Peter Breuer dan Masahiro Nozaki minggu lalu telah mengadakan pertemuan dengan pihak berkuasa Sri Lanka.

Dalam kenyataannya selepas rundingan 9-24 Mei, IMF menzahirkan kebimbangan serius mengenai keadaan kewangan negara.

Perbincangan itu meliputi “pakej pembaharuan yang komprehensif untuk memulihkan kestabilan makroekonomi dan kemampanan hutang”.

IMF menyatakan sejak hutang Sri Lanka dinilai sebagai tidak mampan, kelulusan lembaga eksekutifnya bagi pakej Sri Lanka “memerlukan jaminan yang mencukupi bahawa kemampanan hutang akan dipulihkan.”


Hanya Kluster Mahkamah enggan bersama Bersatu, PM UMNO OK saja

Naib Presiden UMNO, Datuk Seri Ismail Sabri Yaakob dilihat tidak mempunyai masalah untuk terus bekerjasama dengan Bersatu dan PAS di dalam Perikatan Nasional (PN) bagi menghadapi Pilihan Raya Umum Ke-15 (PRU15) akan datang.

Sebaliknya yang menimbulkan banyak masalah sehingga menyukarkan akar umbi UMNO untuk bekerjasama dengan Bersatu dan PN adalah pemimpin ‘Kluster Mahkamah’ yang memonopoli kepemimpinan tertinggi parti itu.

Ismail Sabri yang juga Perdana Menteri dilihat tiada masalah untuk bekerjasama (dengan Bersatu dan PN), tetapi Kluster Mahkamah ini yang buat hal demi kepentingan diri, kata Ahli Dewan Undangan Negeri (ADUN) Permas, Datuk Che Zakaria Mohd Salleh.

Pengaruh Kluster Mahkamah ini – antaranya Presiden UMNO, Datuk Seri Ahmad Zahid Hamidi; bekas Perdana Menteri, Datuk Seri Najib Razak; Setiausaha Agung, Datuk Seri Ahmad Maslan, dan beberapa lagi ahli Majlis Tertinggi (MT) parti itu – yang terdesak sebenarnya menjadi punca mengheret ahli akar umbi parti itu untuk enggan bekerjasama.

Zahid yang juga Ahli Parlimen (MP) Bagan Datuk dan rakan karibnya Najib diheret ke mahkamah pada 2019 selepas Barisan Nasional (BN) kalah teruk dalam Pilihan Raya Umum Ke-14, kepada Pakatan Harapan (PH) yang diketuai Tun Dr Mahathir Mohamad.

Beberapa bulan selepas terbentuknya kerajaan PH, Zahid dan Najib serta beberapa pemimpin UMNO dituduh di mahkamah atas tuduhan jenayah membabitkan berbilion-bilion ringgit wang negara yang diseleweng, rasuah, penyalahgunaan kuasa dan pengubahan wang haram.

Zahid menghadapi 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi, di Mahkamah Tinggi Kuala Lumpur.

Presiden UMNO itu juga berdepan 40 pertuduhan menerima suapan jutaan ringgit ketika menjadi Timbalan Perdana Menteri dan Menteri Dalam Negeri sebelum ini, di Mahkamah Tinggi Shah Alam. Pertuduhan dikemukakan oleh Suruhanjaya Pencegahan Rasuah Malaysia (SPRM).

Najib yang juga MP Pekan, pula telah dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Bekas Presiden UMNO itu juga sedang berdepan perbicaraan kes 1Malaysia Development Berhad (1MDB) membabitkan berbilion ringgit, tuduhan mengubah laporan audit 1MDB, disaman oleh 1MDB, selain berdepan tindakan bankrap oleh Lembaga Hasil Dalam Negeri (LHDN).

Sementara Ahmad yang juga MP Pontian, dilepas dan dibebaskan oleh Mahkamah Tinggi Kuala Lumpur atas pertuduhan gagal mengisytiharkan RM2 juta yang diterima daripada Najib kepada LHDN dan memberi penyataan palsu kepada SPRM, selepas membayar kompaun RM1.1 juta.

Beberapa pemimpin UMNO lain termasuk MP Baling, Datuk Seri Abdul Azeez Rahim dan pemimpin UMNO Johor Datuk Shahrir Samad turut berdepan tuduhan di mahkamah.

Sementara itu memetik laporan Utusan, Che Zakaria berkata Bersatu telah banyak berkorban untuk UMNO tetapi semangat setia kawan itu tidak pernah dihargai.

“Maka wajarlah Bersatu dan PN menentang UMNO di semua kerusi Dewan Undangan Negeri (DUN) dan Parlimen pada PRU15 nanti. Bersatu tidak akan terhegeh-hegeh jika UMNO tidak mahu bekerjasama dengan PN khususnya di Johor.

“Pada PRU15 nanti, Bersatu akan bersama parti yang mahu bekerjasama dengan kita sahaja, kalau UMNO tidak mahu apakah daya. Kita harapkan gabungan Bersatu, PAS dan Gerakan dalam PN. Sebelum ini semua sudah kita lakukan atas semangat PN, apa lagi UMNO mahu,’’ tegas Che Zakaria yang juga pemimpin Bersatu Johor.

Jumaat lalu, Presiden Bersatu, Tan Sri Muhyiddin Yassin berkata, Bersatu belum jelas dengan hala tuju UMNO sama ada akan terus bersama-sama dalam PRU15 atau parti itu mempunyai pilihan lain.

Bekas Perdana Menteri itu dilaporkan berkata, pihaknya bersedia dengan segala kemungkinan dan tidak mempunyai masalah untuk terus bekerjasama dengan UMNO dalam PRU15 jika mereka memilih untuk bersama.

“Jika mereka sebahagian daripada kita, kita akan bekerjasama. Jika tidak, kita akan menentang mereka pada PRU akan datang. Ini adalah prinsip kita yang mana saya rasa ia sememangnya diterima oleh semua ahli Bersatu,” ujar Ahli Parlimen Pagoh itu.

Mengulas lanjut, Che Zakaria berpendapat Bersatu adalah parti paling ideal dan relevan dalam PRU15 terutama untuk orang Melayu dan Bumiputera membuat pilihan sekali gus menggantikan UMNO.

“Bersatu konsisten dengan perjuangan asal penubuhannya iaitu menolak kleptokrasi dan amalan rasuah. Kita bukan sahaja mempertahankan hak dan kepentingan Bumiputera tetapi semua kaum di negara ini.

“Jika mahu bekerjasama memikirkan penyelesaian masalah rakyat, mari kita duduk bersama-sama. Sebaliknya jika masih dengan perangai lama, mengejar projek, kekayaan dan mementingkan diri sendiri, ini kita perlu tolak,” katanya.


Sepuluh projek masuk, sembilan kartel punya: Dedah MB Kedah

Menteri Besar Kedah, Datuk Seri Muhammad Sanusi Md Nor mendedahkan kewujudan kartel yang dikuasai tauke-tauke besar dalam anak syarikat berkaitan kerajaan (GLC) di negeri itu.

“Saya nak berterus-teranglah, di GLC nampak ada yang jadi kartel. 10 sebut harga (projek) masuk, sembilan dia (kartel) punya.

“Ini bukan berlaku di negeri sahaja, di Federal pun berlaku. Di semua tempat, sudah ada kartel-kartel yang begitu mencengkam, di agensi-agnesi atau tempat di mana duit dijana,” katanya.

Menjawab soalah tambah Datuk Johari Abdul (PH-Gurun) pada Sidang Dewan Undangan Negeri Ke-14 di Alor Setar hari ini, beliau berkata kartel-kartel itu semakin mencekam dan menguasai kebanyakan projek GLC di peringkat negeri dan Pusat.

Sehubungan itu, katanya beliau sedang meneliti dan mencari jalan untuk membanteras karte-kartel terbabit.

“Saya sedang teliti perkara ini dan mencari langkah bagaimana nak membanteras kartel-kartel yang dikuasai tauke-tauke besar ini,” katanya.

Muhammad Sanusi berkata, GLC ditubuhkan oleh kerajaan untuk memperoleh projek kerajaan dan membantu kontraktor kecil di bawah Konsep Payung.

“Saya fikir perkara-perkara seperti ini perlu diberi pertimbangan semula.

“Kalau GLC tidak mampu lagi melaksanakan konsep Payung membangunkan kontraktor kecil yang kita hasratkan, saya kira elok cukup setakat itu sahajalah.

“Insya-Allah perkara ini akan diberikan perhatian. Saya harap sahabat-sahabat saya di GLC turut mengamalkan konsep bersyukur dan sabar,” katanya.


Covid-19: Baki simpanan 6.1 juta ahli KWSP di bawah RM10,000

Seramai 6.1 juta pencarum kini mempunyai simpanan kurang daripada RM10,000 dalam akaun Kumpulan Wang Simpanan Pekerja (KWSP), dengan 3.6 juta daripadanya mempunyai kurang RM1,000.

Baki simpanan yang dimiliki pencarum terbabit berkurangan susulan pengeluaran dibuat ketika negara menghadapi pandemik Covid-19 sejak awal tahun lalu, menerusi i-Lestari, i-Sinar, dan i-Citra.

Jumlah pengeluaran bagi ketiga-tiga kemudahan itu membabitkan RM101 bilion yang diserahkan kepada 7.4 juta ahli atau lebih separuh daripada jumlah keseluruhan ahli, kata Jabatan Hal Ehwal Korporat KWSP dalam kenyataan media hari ini.

Sehubungan itu, KWSP kini memberi fokus dalam membantu ahli membina semula simpanan mereka demi masa depan persaraan mereka.

“Kemudahan pengeluaran tersebut bersifat luar biasa dan diperkenalkan berikutan pandemik yang telah memberikan impak besar terhadap ekonomi negara.

“Pengeluaran yang dimaksudkan, iaitu i-Lestari, i-Sinar, dan i-Citra, telah mengakibatkan sejumlah RM101 bilion telah dikeluarkan dan disalurkan kepada lebih 7.4 juta ahli, atau lebih daripada separuh jumlah keseluruhan ahli KWSP.

“Walaupun pengeluaran tersebut telah memberikan sedikit kelegaan kewangan kepada ahli semasa pandemik dan pelbagai peringkat PKP, jumlah simpanan yang telah dikeluarkan kini telah menyebabkan seramai 6.1 juta ahli mempunyai kurang daripada RM10,000 dalam akaun KWSP mereka.

“Daripada jumlah tersebut, seramai 3.6 juta mempunyai kurang daripada RM1,000, seterusnya menjadikan mereka lebih rentan dan tanpa perlindungan persaraan,” kata KWSP.

Menurut KWSP, kemerosotan dalam jumlah simpanan ini ternyata lebih merisaukan dalam kalangan pencarum Bumiputera, memandangkan seramai 78 peratus, atau lebih tiga perempat telah memohon untuk fasiliti pengeluaran tersebut.

“Akibatnya, seramai 4.4 juta, atau 54%, ahli Bumiputera kini mempunyai kurang daripada RM10,000, dan 2.0 juta, atau 25%, mempunyai kurang daripada RM1,000.

“Tambahan lagi, pengagihan simpanan telah menjadi semakin tidak saksama. Kumpulan 40% terbawah ahli KWSP (lebih kurang 5.0 juta ahli) menyaksikan simpanan mereka jatuh sebanyak 38% kepada hanya RM8 bilion, menjadikan baki simpanan median sebanyak RM1,005. Kumpulan 40% pertengahan juga mengalami kejatuhan sebanyak 18% kepada RM155 bilion, atau baki median sebanyak RM24,995.

“Hanya kumpulan 20% teratas yang berumur di bawah 55 tahun menyaksikan kenaikan dalam simpanan, namun ini mencapai median berjumlah RM152,043, atau bersamaan dengan hanya RM633 sebulan untuk 20 tahun,” kata KWSP.


Pengundi Cina dijangka kekal pilih PH-UMNO di Selangor, tiada masalah dengan kes Zahid

Sokongan pengundi Pakatan Harapan (PH) dan UMNO dijangka kekal sama pada Pilihan Raya Negeri (PRN) Selangor yang akan diadakan 12 Ogos ini.

Walaupun dengan perkembangan terbaharu kes mahkamah dihadapi Datuk Seri Ahmad Zahid Hamidi selepas pendakwa kanan digugurkan, pengundi Cina khususnya penyokong DAP yakin kerajaan campuran setakat ini masih bersih dan telus.

Tinjauan terhadap pengundi Cina khususnya penyokong tegar DAP di Selangor mendapati mereka masih setia bersama gabungan PH yang kini terdapat UMNO, ia walaupun terdapat isu skandal baharu melibatkan pemimpin atasan di negeri tersebut.

Di kawasan bandar, pengundi DAP khususnya tidak mempunyai masalah untuk kekal memilih calon yang diletak PH, malahan calon UMNO yang bertanding di luar bandar juga dikatakan menerima sokongan pengundi DAP.

Antara alasan diberikan penyokong Cina DAP berhubung kes dihadapi Zahid adalah mereka perlu sokongan UMNO untuk kekal berkuasa di Putrajaya.

Tanpa UMNO, pengundi tegar DAP bimbang kehilangan kuasa memerintah kerajaan pusat dan tidak mahu mengambil risiko kehilangan pelbagai manfaat yang diumumkan oleh kerajaan campuran dipimpin Datuk Seri Anwar Ibrahim.

“Saya tiada masalah untuk menyokong UMNO… Kes Zahid tidak akan mempengaruhi sokongan pengundi Cina kepada PH di Selangor,” kata seorang pengundi di Subang Jaya yang mahu dikenali sebagai Wong semasa ditemui Agenda Daily.

Untuk rekod, media baru-baru ini melaporkan kerajaan campuran menukar Timbalan Pendakwa Raya Datuk Raja Rozela Raja Toran daripada mengendalikan kes rasuah dihadapi Zahid.

Perkembangan terbaharu itu menimbulkan spekulasi berkemungkinan kes rasuah dihadapi Presiden UMNO itu bakal digugurkan selepas PRN nanti.

Sokongan pengundi Cina adalah signifikan dan penting jika PH-UMNO mahu terus memerintah kerajaan negeri Selangor bersama selepas ini.

Bagaimanapun, Wong tidak menolak berkemungkinan terdapat segelintir pengundi Cina yang akan membuat undi protes kerana tidak berpuas hati dengan pembentukan kerajaan campuran bersama UMNO.

“Tapi ada juga rakan-rakan Cina yang tidak berpuas hati dengan kerjasama UMNO, khususnya pengundi atas pagar.

“Mereka merancang untuk membuat undi protes semasa PRN Selangor ini nanti,” katanya lagi.

Sejumlah 147 calon bertanding merebut 56 kerusi Dewan Undangan Negeri (DUN) pada PRN Selangor.

Daripada jumlah itu, 44 calon mewakili PH dan 12 mewakili UMNO.


Kalimah Allah: Kerajaan tak teruskan rayuan keputusan mahkamah

Kerajaan tidak meneruskan rayuan terhadap keputusan mahkamah berkait hak seorang penganut Kristian dari Sarawak menggunakan kalimah ‘Allah’ bagi tujuan pembelajaran agamanya, lapor FMT.

Jabatan Peguam Negara yang mewakili Kementerian Dalam Negeri memaklumkan keputusan itu kepada Mahkamah Rayuan pada 18 April.

Mahkamah Tinggi pada 2021 membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah ‘Allah’ dalam pembelajaran agamanya.

Peguam, Haniff Khatri Abdull yang mewakili pihak berkuasa agama Selangor, Kedah, dan Wilayah Persekutuan berkata anak guamnya telah dimaklumkan mengenai perkara ini.

Ireland memulakan permohonan semakan kehakiman pada 20 Ogos 2008 supaya dikembalikan lapan cakera padat yang dirampas daripadanya pada 11 Mei 2008 sebaik tiba di Terminal Tambang Murah (LCCT) di Sepang.

Wanita itu memfailkan permohonan semakan kehakiman untuk mencabar penyitaan cakera padat tersebut serta memohon perisytiharan mengenai hak perlembagaannya berhubung penggunaan kalimah Allah dalam penerbitan Kristian.


Mesyuarat tergempar UMNO bincang perkara penting sedang berlangsung

Presiden UMNO Datuk Seri Ahmad Zahid Hamidi dilaporkan telah memanggil semua ketua bahagian UMNO hadir pada satu pertemuan khas pagi ini, membincangkan satu perkara yang sangat penting demi masa depan parti.

Berdasarkan surat jemputan yang tular di media sosial dan tertera nama Setiausaha Agung UMNO Datuk Seri Ahmad Maslan, pertemuan itu berlangsung mulai jam 11 pagi tadi di ibu pejabat UMNO di Menara Dato Onn di Kuala Lumpur.

Difahamkan, pertemuan itu berkaitan beberapa isu yang timbul kebelakangan ini, khususnya keengganan Naib Presiden UMNO yang juga Perdana Menteri Datuk Seri Ismail Sabri Yaakob, mengadakan Pilihan Raya Umum Ke-15 (PRU-15) segera sebagaimana didesak Zahid.

Perbincangan itu juga dipercayai ada kaitan dengan perbicaraan rayuan akhir bekas Perdana Menteri Datuk Seri Najib Razak di Mahkamah Persekutuan.

“Pertemuan segera dan mustahak. Yang Berbahagia Datuk Presiden dan Timbalan Presiden UMNO meminta agar Ketua-ketua UMNO Bahagian hadir ke satu pertemuan khas berhubung satu perkara yang sangat penting demi masa depan parti yang mesti disegerakan seperti ketetapan berikut.

“Tarikh: Isnin 22/8/22. Masa 11 pagi. Tempat Tingkat 39 Menara Dato Onn PWTC KL. Atas kehadiran dan keprihatinan semua, terlebih dahulu dirakamkan ucapan terima kasih,” menurut surat Ahmad yang tular itu.

Setakat ini, antara pemimpin yang dilihat hadir ialah Naib Presiden UMNO, Datuk Seri Khaled Nordin dan Pengerusi Badan Perhubungan UMNO Terengganu, Datuk Seri Ahmad Said.

Puluhan wakil media turut berkampung di pekarangan lobi Menara Dato Onn bagi mengikuti perkembangan pertemuan itu.

BERITA LANJUT MENYUSUL


Hamas ikrar terus pertahan Palestin

Pemimpin utama Pergerakan Perjuangan Islam Palestin, Ismail Haniyeh berkata rejim Zionis Israel bertanggungjawab penuh terhadap serangan berterusan ke atas penduduk awam di Semenanjung Gaza.

Beliau dalam satu kenyataan hari ini berkata serangan keji rejim Israel di kem pelarian Al-Shati pada Sabtu adalah lanjutan daripada pembantaian yang dilakukan ke atas pelbagai kawasan di Semenanjung Gaza.

Sekurang-kurangnya 10 orang awam Palestin, termasuk lapan kanak-kanak, terbunuh apabila pesawat rejim Israel mengebom dan memusnahkan kediaman mereka di kem berkenaan di barat bandar Gaza.

Pembunuhan beramai-ramai oleh rejim Zionis itu di Semenanjung Gaza, katanya, mendedahkan kegagalan dan dilema yang dihadapi Israel susulan tentangan hebat kumpulan pejuang.

Haniyeh berikrar bahawa kumpulan pejuang akan terus mempertahankan rakyat Palestin, menumpaskan musuh dan menghalang rejim Israel daripada meneruskan pembunuhan beramai-ramai.

Sebanyak 139 individu, termasuk 39 kanak-kanak dan 22 wanita, terbunuh manakala lebih 950 lagi ceder, dalam serangan berterusan rejim Zionis Israel ke atas Semenanjung Gaza dan Tebing Barat sejak Isnin lalu.

Serangan udara ke atas Semenanjung Gaza adalah susulan tindakan ganas dan agresif askar serta polis rejim itu di wilayah diduduki secara haram di Baitulmaqdis Timur, di mana ratusan rakyat Palestin digempur oleh pasukan keselamatan dan pendatang haram Yahudi di Masjid Al-Aqsa dan penempatan Sheikh Jarrah.

Ketegangan merebak dari Baitulmaqdis Timur ke Semenanjung GAza selepas pejuang Palestin berikrar akan membalas serangan Israel sekiranya tidak dihentikan. – Agensi


PAS cabar Zahid berundur jika kalah pada PRN nanti

Datuk Seri Ahmad Zahid Hamidi dicabar untuk berundur secara terhormat sekiranya UMNO dan Pakatan Harapan (PH) kalah pada Pilihan Raya Negeri (PRN) yang akan diadakan di enam negeri nanti.

Cabaran itu dilontar Ketua Penerangan PAS Pusat, Khairil Nizam Khirudin sebagai membalas kepada Presiden UMNO yang mencabar Perikatan Nasional (PN) untuk menggunakan PRN ini sebagai kayu pengukur sokongan rakyat.

Khairil Nizam berkata; “Andai PH-BN tersungkur, TPM (Zahid) perlu berundur secara terhormat.”

Katanya, Pilihan Raya Umum ke-15 (PRU-15) sudah membuktikan Barisan Nasional (BN)-UMNO merekodkan keputusan terburuk dalam sejarah politiknya.

“Ini kerana BN-UMNO hanya memperoleh 30 kerusi Parlimen saja dengan UMNO mendapat 26 kerusi, dan ini adalah pencapaian terburuk Presiden UMNO setakat ini,” katanya dalam satu hantaran di Facebooknya.

Ahad lalu, Zahid mencabar Pengerusi PN, Tan Sri Muhyiddin Yassin untuk menggunakan Pilihan Raya Negeri (PRN) sebagai platform untuk menentukan tahap sokongan rakyat.

Malah, Pengerusi Barisan Nasional (BN) merangkap Presiden UMNO itu turut mengucapkan selamat maju jaya kepada Muhyiddin, yang juga Presiden Bersatu untuk menghadapi PRN tidak lama lagi.

“Saya ucapkan selamat maju jaya kepada beliau dan gabungan parti beliau. Marilah kita sama-sama membuktikan pada keputusan PRN di enam negeri nanti, siapakah yang lebih diterima rakyat,” katanya dipetik laporan media sebelum ini.

Khairil Nizam yang juga Ahli Parlimen Jerantut, berkata dengan pelbagai isu yang menyakitkan rakyat melingkari kerajaan PH-BN dan tunduknya UMNO kepada DAP, pastinya ahli UMNO akan mengalih sokongan kepada PN.

Katanya, peralihan sokongan ini juga ditambah dengan perbalahan pembahagian kerusi antara UMNO dan DAP di beberapa negeri hingga ramai ahli UMNO kini bertekad menentang UMNO secara terbuka.

“PAS yakin kemelut yang berlaku dalaman PH-BN, selain kelemahan pentadbiran Perdana Menteri kesepuluh (PMX) yang terlalu ketara akan dihukum rakyat dalam PRN ini,” katanya lagi.


7 jenis makanan untuk tingkatkan imunisasi badan

Perkara yang perlu diberi perhatian dalam usaha meningkatkan keupayaan diri melawan virus Covid-19 adalah meningkatkan daya imunisasi badan.

Bayangkan ada orang yang mudah sangat jatuh sakit. Terkena hujan sikit boleh demam, cuaca sejuk boleh sebabkan batuk dan mudah diserang selesema.

Ada pula orang yang susah jatuh sakit. Orang lain dah beberapa kali ke klinik, diberi cuti sakit tetapi dia steady je. Semua ini adalah disebabkan sistem imunisasi tubuh. Iya, jika sistem pertahanan badan kita kuat, penyakit pun susah nak lekat.

Ada banyak cara boleh dilakukan untuk meningkatkan sistem imunisasi tubuh. Selain kekal aktif, kita boleh mulakan dengan mengamalkan herba dan rempah ratus ke dalam makanan. Herba dan rempah ratus ini yang telah digunakan oleh nenek moyang berzaman lamanya dan dipercayai mampu meningkatkan daya ketahanan tubuh.

Salah satu daripadanya adalah dengan mengamalkan pengambilan makanan sihat yang berkhasiat menjadikan sistem imunisasi lebih kebal.

Bayam kaya dengan nutrisi seperti vitamin dan kandungan mineral yang baik untuk ketahanan badan dan pertumbuhan sel. Kandungan vitaminnya terdiri daripada A, C, B Kompleks, K dan E. Manakala kandungan mineral pula adalah magnesium, zat besi, asam folat, kalsium, potasium dan sodium. Bayam juga mengandung banyak serat dan antioksidan.

2. Yogurt

Yogurt adalah makanan yang tinggi probiotik, bakteria baik yang membantu melancarkan pencernaan. Yogurt memiliki kandungan vitamin B kompleks, magnesium, kalium, fosfor, zat besi, selenium dan zink. Kandungan vitamin B12 pada yogurt juga bermanfaat untuk membantu sistem saraf berfungsi dengan baik dan melindungi daripada penyakit jantung.

3. Kacang almond

Berasal dari Timur Tengah, kacang almond merupakan sejenis kacang yang paling popular di dunia. Ia biasanya boleh terus dimakan atau diolah menjadi pelbagai sajian. Kacang almond diakui kaya dengan protein, vitamin E, vitamin B2, magnesium dan juga fiber yang menjadi benteng pertahanan badan.

4. Buah limau

Limau atau citrus merupakan sumber anti oksida, vitamin dan nutrisi yang sangat baik untuk kesihatan badan manusia.  Khasiat utamanya termasuk vitamin C, serat, folat dan kalium. Selain itu, limau juga berupaya menjaga kesihatan badan dan mempengaruhi emosi seseorang menjadi lebih baik.

5. Brokoli

Brokoli kaya dengan vitamin C. Kandungan ini dapat meningkatkan daya tahan tubuh untuk menghindarkan kita dari pelbagai penyakit. Walaupun tidak mempunyai rasa yang dominan, brokoli boleh dimasak dengan cara rebusan, kukus atau diolah menjadi masakan dan dimasukkan di dalam sup. Brokoli juga dikenali sebagai sayuran sihat yang kaya manfaat. Brokoli memiliki pelbagai kandungan nutrisi.

6. Bawang putih

Bukan sahaja menambah rasa dalam masakan, bawang putih diketahui umum mempunyai banyak khasiat untuk kesihatan. Salah satu daripadanya adalah untuk menguatkan sistem imunisasi badan, membaiki perjalanan darah, menurunkan tekanan darah dan menjauhkan penyakit jantung.

7. Halia

Khasiat utama pengambilan halia terletak pada kesan anti oksida, mengelakkan keradangan dan memberi perlindungan maksimum pada kekebalan tubuh. Halia juga mempunyai vitamin C dan magnesium yang baik untuk ketahanan badan melawan penyakit.


Penggunaan wang KWAN diluluskan, langkah Muhyiddin sebelum ini tepat

Dewan Rakyat hari ini meluluskan Rang Undang-Undang (RUU) Kumpulan Wang Amanah Negara (KWAN) (Pindaan 2021) secara sebulat suara selepas bacaan kali ketiga, ia walaupun blok pembangkang sebelum ini mengkritik langkah penggunaan dana tersebut.

Penggunaan dana tersebut sebelum ini dilaksanakan semasa pentadbiran mantan Perdana Menteri Tan Sri Muhyiddin Yassin, ia bagaimanapun dikritik keras Pakatan Harapan walhal langkah tersebut diambil bagi mempercepatkan proses pembelian vaksin kepada rakyat.

RUU tersebut dibentangkan oleh Menteri Kewangan, Senator Datuk Seri Tengku Zafrul Tengku Abdul Aziz dan dibahaskan beberapa Ahli Parlimen daripada kerajaan dan pembangkang.

Dengan kelulusan tersebut, kerajaan boleh kekal menggunakan dana KWAN maksud pemerolehan vaksin, dan apa-apa perbelanjaan yang dilakukan berhubung dengan vaksin bagi suatu wabak apa-apa penyakit berjangkit sebagaimana yang dinyatakan di bawah Akta Pencegahan dan Pengawalan Penyakit Berjangkit 1988 atau Akta 342.

Muhyiddin semasa memegang tampuk kerajaan bertindak meluluskan penggunaan dana tersebut bagi mengatasi krisis kesihatan Covid-19 yang semakin meruncing melanda negara, hasilnya Malaysia antara negara yang mencukupi bekalan vaksin dan tidak berdepan masalah kelewatan bekalan seperti negara jiran lain.

Menurut Zafrul, selepas kerajaan meluluskan cadangan Kementerian Kewangan melalui Ordinan Darurat KWAN (Pindaan) 2021 untuk Seksyen 6 Akta 339, penggunaan ordinan tersebut adalah terhad kerana ia akan terhenti berkuat kuasa apabila habis tempoh enam bulan selepas Proklamasi Darurat ditamatkan.

“Ini adalah selaras dengan Fasal 7, Perkara 150 Perlembagaan Persekutuan. Justeru, kerajaan melalui RUU KWAN (Pindaan) 2021 berhasrat untuk mengekalkan penggunaan dana KWAN bagi pemerolehan vaksin, dan apa-apa perbelanjaan yang dilakukan berhubung dengan vaksin bagi suatu wabak apa-apa penyakit berjangkit sebagaimana yang dinyatakan di bawah Akta Pencegahan dan Pengawalan Penyakit Berjangkit 1988 atau Akta 342,” katanya.

Tambahnya, dengan kedudukan kewangan Kerajaan Persekutuan yang terhad, suatu langkah alternatif yang dapat menampung perbelanjaan tambahan untuk keluar dari pada kemelut pandemik Covid-19 perlulah diambil.

“Sebagai sebuah kerajaan yang bertanggungjawab, pilihan pembiayaan yang paling optimal telah dipilih dalam mengimbangi kepentingan sekarang dan masa depan dengan kos melepas, atau dengan izin, opportunity cost yang berkaitan.

“Oleh itu, penggunaan dana KWAN sebagai salah satu sumber kewangan adalah wajar memandangkan dana tersebut mempunyai kecairan tunai serta dapat memenuhi keperluan vaksin yang mendesak. Malah, penggunaan dana KWAN tidak meningkatkan had statutori hutang kerajaan yang hampir mencecah had yang dibenarkan,” katanya.

Dari segi kemampanan dana untuk jangka masa panjang, Tengku Zafrul memberi jaminan bahawa kerajaan akan berusaha untuk meningkatkan semula saiz dana KWAN apabila ekonomi telah kembali stabil.

“Ini termasuklah meningkatkan bilangan penyumbang dengan menggalakkan sumbangan dari syarikat atau pihak berkuasa yang lain, termasuklah syarikat yang terlibat dengan pengeksploitasian petroleum atau sumber menyusut lain seperti yang termaktub dalam Seksyen 5, Akta 339.

“Usaha penambahan semula dana KWAN perlu dilaksanakan dengan kerjasama pelbagai pihak yang berkaitan. Komitmen daripada kerajaan persekutuan dan negeri untuk turut mengambil bahagian dalam inisiatif bagi meningkatkan dana KWAN amatlah penting, di samping memperkukuhkan tadbir urus untuk memastikan dana KWAN dapat melaksanakan peranannya,” katanya.

Oleh itu, beliau berpendapat, penggunaan dana KWAN melalui peruntukan RUU KWAN (Pindaan) 2021 adalah penting kerana ia dapat mempergiatkan usaha kerajaan dalam melindungi kesejahteraan rakyat dan mempercepatkan proses pemulihan ekonomi yang terjejas teruk akibat pandemik Covid-19.

“Semoga kesiapsiagaan kerajaan dalam mempercepatkan proses pemerolehan vaksin ini dapat membantu negara membuka semula ekonomi dengan lebih selamat agar rakyat dapat menjalani kehidupan norma baharu dengan lebih bersedia,” katanya.

Untuk rekod, ketika langkah kerajaan Perikatan Nasional (PN) memutuskan untuk menggunakan dana KWAN bagi tujuan menangani pandemik Covid-19, pemimpin pembangkang antaranya Setiausaha Agung DAP Lim Guan Eng dan termasuk Timbalan Presiden UMNO Datuk Seri Mohamad Hasan tidak bersetuju dengan keputusan tersebut.


Permohonan Rosmah gugur Sri Ram ditangguh 12 Julai

Pendengaran permohonan Datin Seri Rosmah Mansor untuk membatalkan perbicaraan kes rasuah RM1.25 bilion dan menggugurkan Datuk Seri Gopal Sri Ram sebagai ketua pasukan pendakwaan yang dijadual didengar esok, ditangguhkan ke 12 Julai kerana lanjutan Perintah Kawalan Pergerakan (PKP).

Timbalan Pendakwa Raya Poh Yih Tinn ketika dihubungi berkata tarikh itu ditetapkan ketika prosiding pengurusan kes melalui aplikasi Zoom hari ini di hadapan Penolong Pendaftar Kanan Mahkamah Tinggi Nur Azizah Jaafar.

“Ia akan didengar di mahkamah terbuka seperti yang dimohon pasukan pembelaan Rosmah di hadapan Hakim Mohamed Zaini Mazlan,” katanya lapor Bernama.

Rosmah, 69, memfailkan permohonan itu selepas Mahkamah Rayuan pada 8 April membenarkan rayuannya untuk mendapatkan salinan surat pelantikan Sri Ram selepas pendakwaan bersetuju memberikannya kepada pasukan pembelaan.

Rosmah membawa perkara itu ke Mahkamah Rayuan selepas Mahkamah Tinggi menolak permohonannya untuk mendapatkan surat pelantikan Sri Ram pada 19 Ogos tahun lepas.

Surat pelantikan itu tidak bertarikh pada atau sebelum 15 Nov 2018, hari Rosmah didakwa di mahkamah dan tidak ditandatangani oleh Peguam Negara ketika itu Tan Sri Tommy Thomas.

Sebaliknya surat itu bertarikh 8 Julai tahun lepas dan ditandatangani oleh Peguam Negara ketika ini iaitu Tan Sri Idrus Harun.

Sementara itu, bagi perbicaraan pembelaan Rosmah yang dijadual didengar pada 15 dan 16 Jun, Poh berkata mahkamah telah menetapkan tarikh baharu pada 15 Julai.

Pada 18 Feb 2021, Mohamed Zaini memerintahkan Rosmah membela diri atas ketiga-tiga pertuduhan rasuah dan menetapkan sembilan hari iaitu 9,10,15,16,17,22, 23 Jun serta 12 dan 15 Julai untuk mendengar keterangan Rosmah serta saksi pembelaan lain.


Gempa bumi sederhana dikesan di Laut Maluku Utara

Gempa bumi sederhana berukuran 5.2 pada skala Richter melanda Laut Maluku Utara, Indonesia pada 7.49 pagi ini.

Menurut kenyataan Jabatan Meteorologi Malaysia (MetMalaysia), gempa pada jarak 129 kilometer (km) tenggara dari Bitung itu berlaku pada kedalaman 61 km, lapor Bernama.

Bagaimanapun, penilaian awal MetMalaysia mengesahkan gempa itu tidak membawa ancaman tsunami kepada Malaysia.